text:
Ungaitei Kuti Unzwisise Bhaibheri?
Mhinduro yeBhaibheri
Bhaibheri pacharo rinotaura zvinhu zvakawanda zvaungaita kuti urinzwisise. Pasinei nokuti uri munhu akaita sei, mashoko aMwari ari muBhaibheri ‘
haana kunyanya kuoma, uyewo haasi kure.’—Dheuteronomio 30:11.
Zvingakubatsira kunzwisisa Bhaibheri
Iva nemaonero akanaka. Bvuma kuti Bhaibheri iShoko raMwari. Iva munhu anozvininipisa nokuti Mwari haafariri vanozvikudza. (1 VaTesaronika 2:13; Jakobho 4:6) Haikona kungotenda zvinhu nokuti zvakanyorwa, Mwari anoda kuti ushandise ‘
simba rako rokufunga.’—VaRoma 12:1, 2.
Nyengetera kuti upiwe uchenjeri. Bhabheri pana Zvirevo 3:5 rinoti: ‘
Rega kuvimba nokunzwisisa kwako.’ Asi, ‘
ramba uchikumbira Mwari’ kuti akupe uchenjeri hunokubatsira kuti unzwisise Bhaibheri.—Jakobho 1:5.
Verenga Bhaibheri nguva dzose. Kana ukadzidza Bhaibheri nguva dzose zvichakubatsira panzvimbo pokuti ungodzidza uchiita zvetsuro yamukira mumakumbo.—Joshua 1:8.
Bata nyaya imwe panguva. Kubata nyaya imwe panguva uchiongorora zvinodzidziswa neBhaibheri panyaya yacho, kunobatsira chaizvo kuti uzive kuti Magwaro anodzidzisei. Tanga ‘
nedzidziso dzokutanga’
wozoenderera mberi kune dzakati dzamei.(VaH 6:1, 2, Bhaibheri Dzvene muChiShona Chanhasi) Uchaona kuti uchakwanisa kuenzanisa zvinotaurwa norumwe rugwaro uchishandisa rumwe rugwaro uye uchaonazve kuti zvimwe zvikamu zviri muBhaibheri zvinotsanangura dzimwe ndima dziri muBhaibheri kunyange ndima dziya ‘
dzakaoma kunzwisisa.’—2 Petro 3:16.
Tsvaka rubatsiro kune vamwe. Bhaibheri rinotikurudzira kuti tibvume kubatsirwa nevanhu vanonzwisisa Bhaibheri. (Mabasa 8:30, 31) Zvapupu zvaJehovha zvinodzidzisa vanhu Bhaibheri zvisingabhadharisi. Kungofanana nezvaiitwa nevaKristu vepakutanga-tanga Zvapupu zvinoshandisa Magwaro kubatsira vanhu kuti vaone kuti Bhaibheri rinombodzidzisei chaizvo.—Mabasa 17:2, 3.
Zvinhu zvisingakoshi kuti udzidze Bhaibheri
Kuva nepfungwa dzakapinza kana kuti dzidzo yepamusorosoro. Vaapostora 12 vaJesu vakanzwisisa Magwaro vakaadzidzisawo vamwe, kunyange zvazvo vainzi nevanhu “
vanhuwo zvavo, vasina kudzidza.”—Mabasa 4:13.
Mari. Unogona kuona zvinodzidziswa neBhaibheri pasina mari yaunobhadhara. Jesu akaudza vadzidzi vake kuti: “
Makagamuchira pachena, ipai pachena.”—Mateu 10:8.


c: text/html

text:
Sirongwa 17
Ngapi vatareli wokudingura ava tu vatere?
Matjangwa goRugereka goSikriste kwa tumbura rorunzi Baranabasa nomupositoli Paurusa. Vagara ava kwa kere vatareli wokudingura nombungakriste. Morwasinke? Awo kwa kere nosinka sovanavazinyawo. Paurusa kwa tente asi kwa here ‘kutengura a ka tare vakwawo’ omu vana kerere. Age ga li wapaikilire kuza sinano sosire a ka va korangede. (Yirugana 15:36) Olyo yilyo eharo va kara nalyo vatareli wokudingura naina.
Awo kuwiza va ya tu korangede. Mutareli gonombunga kudingura nombungakriste dokusika koyiha 20 ruvali momvhura, age kukara mwankenye mbungakriste sivike simwe. Mutareli gonomukunda nage kudingura nombungakriste ntani age kukara munasipundi pwankenye sigongi somazuva gavali rumwe momvhura. Ose kugwanena mo mauwa moudivi wovadinguli ava kumwe novakadi vawo. Awo kuhetekera ko kudiva vadinkantu novakondi ntani kuza nose moyirugana yokuzuvhisa nokovarongwa vetu woBibeli. Vatareli owo kuza kumwe novakuronambunga va ka dingure nokukakorangeda vamwe womombungakriste ntani awo kugava yiuyungwa yokutukorangeda komapongo nopoyigongi.
Awo kulikida elituromo mwanatuvenye. Vatareli wokudingura kwa hara kuvatera mbungakriste zi nkondopeke elikwatakano lyazo naJehova. Awo kuponga kumwe novakuronambunga novakwafimbunga va va korangede ntani va dive eyi yina kuhoroka mombunga. Awo kuvatera vazuvhisi wokukarerera yipo yi va tompoke moyirugana yawo yokuzuvhisa ntani awo kwa hara kudiva wovape mombunga nokuzuvha marunduruko aga vana kutura po. Vatareli wokundigura awo ‘varugani vakwetetu wokutukwafa.’ (2 Vakolinte 8:23) Tu honeneni epuro lyawo noulimburukwi wawo kwaKarunga.
Morwasinke vatareli wokudingura ava dingwire nombungakriste?
Uwa musinke no gwanena mo momadinguro gawo?

robotstxt: allowed

filter: keep


text:
Garwe
Garwe (crocodile in English) imhuka inogara mumvura inowanikwa munzvimbo inodziya ye "tropics" mumatunhu ari kuAfrica, Asia neAustralia. Makarwe anogara mumvura isina munyu munzizi, nyanza, madziva nematoro.
Makarwe anodya nyama inosanganisira hove; mhuka dzemumvura nemhuka dzepadunhu. Mune dzimwe nyika makarwe anopfuyiwa pamapurazi, matehwe acho achizoshandiswa kugadzira shangu nemabheki emadzimai. Nyama yemuskwe wegarwe inokosheswa semutakunanzva kunzvimbo dzinoshanyirwa dzakaita se Victoria Falls. Nyama iyi inotaridzika senyama yehuku.
Mazita emhuri[chinja | edit source]
Kune mazita emhuri ane chekuita negarwe. Mamwe ndiwo anoti: Garwe, Ngwena, Gambinga, Gushungo.


text:
South Africa
South Africa inyika iri muAfrica.
South Africa inotungamirirwa navaJacob Zuma vebato reANC. Guta guru remunyika iyi rinonzi Pretoria. Zvakadaro hazvo, VaZuma havagari muguta iri sezvinoitwa naVaMugabe vemuZimbabwe vavakaganhurana navo. VaZuma vanogara muJoburg, munzvimbo inonzi Sandton. South Africa senyika ine mitauro nemarudzi akawanda zvikuru. Mitauro inosanganisira ChiXhosa,ChiZulu, ChiPeri, ChiNdebele,ChiTswana,ChiVhenda, Chirungu, ChiAfrikana, ChiFurenji nemimwe yakawanda. Chinondifadza ini semunyori nemupepeti wechinyorwa chino ndechekuti, nyika iyi inobvumidza zvizvarwa zvayo kushandisa zvakakwana mitauro yavo. Marodhi, nzvimbo, migwagwa mizhinji yakanyorwa nemitauro yevanhu ava.


text:
Kukohwa (kuunganidza)
Pakurima mbesa shoko rokuti kukohwa (reaping or harvesting) rinoreva mabasa anoitwa kana zvirimwa zvaibva (kana kusvika) apo zvinobviswa mumunda.
- Kana chiri chigage kukohwa kunosanganisira kutema magunje, kutyora miguru kubva pagunje, kufurura nokutakura chibage chichitsvetwa mumatara.
- Mabasa ekukohwa donje anosanganisira kupunda mabhora eshinda yacho kubva padzinde, kupatsanura donje kubva kutsvina, nokututira donje mubhero.
Nekumwe kutaura kukohwa kunonzi kukorora zvikurusei kana chiri chibage chiri kukohwewa.


text:
Dhiyabhorosi Munhu Chaiye Here?
Mhinduro yeBhaibheri
Hongu, Dhiyabhorosi munhu chaiye. Ingirozi yaiva kudenga asi akazopandukira Mwari uye anonzi “mutongi wenyika.” (Johani 14:30; VaEfeso 6:11, 12) Bhaibheri rinoratidza zvakaita unhu hwaDhiyabhorosi mumazita anotevera:
Satani, kureva kuti “Mupikisi.”—Jobho 1:6.
Dhiyabhorosi, kureva kuti “Mucheri.”—Zvakazarurwa 12:9.
Nyoka, kureva kuti “Munyengeri.”—2 VaKorinde 11:3.
Muedzi.—Mateu 4:3.
Murevi wenhema.—Johani 8:44.
Haasi uipi huri muvanhu
Vamwe vanofunga kuti Satani Dhiyabhorosi hungori uipi huri mumwoyo yevanhu. Asi Bhaibheri rinotaura nezveimwe nyaya yaitaurwa naMwari naSatani. Mwari haana chitadzo saka hazvingaiti kuti zvinzi aitaura nechimwe chinhu chakaipa chaiva mumwoyo wake. (Dheuteronomio 32:4; Jobho 2:1-6) Pane imwe nguva Jesu akambokurukura naSatani paaiedzwa, asi Jesu akanga asina chitadzo. (Mateu 4:8-10; 1 Johani 3:5) Ndokusaka Bhaibheri richiratidza kuti Dhiyabhorosi munhu chaiye kwete kuti uipi huri mumwoyo yevanhu.
Tinofanira kushamisika here kana vanhu vakawanda vachiramba kuti Dhiyabhorosi munhu chaiye? Aiwa, nokuti Bhaibheri rinotaura kuti Satani anoshandisa unyengeri kuti azadzise zvido zvake. (2 VaTesaronika 2:9, 10) Humwe unyengeri hwaanoshandisa ndehwokupofumadza vanhu vakawanda kuti vasafunga kuti munhu chaiye.—2 VaKorinde 4:4.
Dzimwe nhema dzinotaurwa nevanhu nezvaDhiyabhorosi
Chokwadi: Shoko rechiHebheru rakashandurwa nemamwe maBhaibheri kuti “Lucifer” rinoreva “anopenya.” (Isaya 14:12) Kana tikatarisa kuri kubva nenyaya nekwairi kuenda zvinoratidza kuti shoko iri rakanga richireva dzinza roumambo kana kuti madzimambo eBhabhironi, ayo Mwari aizonyadzisa nemhaka yokuzvikudza kwawo. (Isaya 14:4, 13-20) Shoko rokuti “anopenya” rakashandiswa kunyadzisa umambo hweBhabhironi pashure pokunge hwakundwa.
Chokwadi: Dhiyabhorosi muvengi waMwari kwete mushumiri wake. Satani Dhiyabhorosi anopikisa uye anopomera nhema vanhu vanoshumira Mwari.


text:
Nhururwa
Nhururwa (Outputs English) zvinotaura chero zvinhu zviri kubuda panharaunda iri kucherechedzwa.
- Kana pari pakurima nhururwa zvinhu zvinosanganisira: goho rembeu dzingava chibage kana zviyo, nyama yezvipfuyo, mukaka nezvimwewo.
- Kana pari pabhazi nhururwa ndiyo mari yabatwa uye kushandirwa kwaitwa vafamba parwendo nebhazi.
- Zvacho zvinopinda panharaunda iyi zvinonzi nhutirwa.
- Hukama huripo pakati penhutirwa nenhururwa hunotsanangurwa nemunangatire.
Kurerutsa Mutauro[chinja | edit source]
Shoko rokuti nhururwa rinotodza mashoko anoti kudurura, kuturura kana kuturuka. Kuturura zvinoreva kuburutsa kana kubvisa zvinhu panharaunda iri kucherechedzwa, iri kutaurwa nezvayo. Kuturuka zvinoreva kuburuka kana kudonha sokunaya kunoita mvura.
Shoko ndiro rimwe kuti nhururwa paumwe nepakuwanda.


text:
Muchidzidzo cheTaranyika, (Geography), nyika yakatarwa nemhando mbiri dzemitsetse. Kune mitsetse yakatarwa yakati sambamba neMutsazanisi inonzi latitude; kune mitsetse inotenderera nyika ichibata kuNorth pole neSouth pole inonzi longitude. Mitsetse iyi inoshevedzwa nenhamba dzakarongeka. Nhamba dzemitsetse yelattitude dzinoveregwa dzichibva paMutsazanisi dzichienda kuNorth pole neSouth pole. Nhamba dzemitsetse yelongitude dzinoverengwa dzichibva pamutsetse weGreenwich Meridian zvichienda kuMavirira nekuMabvazuva. Greenwich Meridian mutsetse welongitude unopfuura pedyo neRoyal Observatory, Greenwich, kuUnited Kingdom. Naizvozvo nzvimbo dzose dziri panyika dzine nhamba inotaura kuti nzvimbo iri papi mudandemutande remitsetse iyoyi. Ruzivo urwu ndirwo rwakashandiswa muhumhizha hweGPS, Geographical Position System chinova chombo chinobatsira kutaura kuti tiri papi uye kupa rudzivo (direction) rwenzvimbo yatinoda kuenda.
Chirongwa chekutarwa kwenyika nenzira yatsananguwa iyi chinodanwa kunzi Geographic Coordinate System - kuChiShona tochiti Gumbapamwe reZviringani ZveTaranyika. Zita reChiShona iri rakaumbwa nenzira inotevera:
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu: zvinobatirana, kurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa kana kusatenderwa kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
- Zviringani (Coordinates) zvinoreva nhamba dzakarongeka dzinotevera mitaro yakatarwa dzinobatsira kuronda pane nzvimbo iri kutsvakwa.
- Taranyika (Geography) - iri izwi riri kubva kumazwi ari kuEnglish anoti: geo rinoreva nyika (earth), uye graph rinoreva mutaro.
Latitude inopima nhambwe yegonya riri pakati peMutsazanisi nechimiso chiri kuMaodzanyemba kana kuChamhembe kweMutsazanisi; chimiso chinogona kunge chiri papi zvapo pauso hweEarth. Latitude inoverengwa ichibva paMutsazanisi uyo unopiwa nhamba 0o. Nhamba yelatitude inokwira zvichienda kuNorth pole - nhamba dzichipiwa vara (+), kudzamara dzasvika pa +90o. Nhamba yelatitude inodzika zvichenda kuSouth pole, nhamba dzichipiwa vara (-), kudzamara dzasvika pa -90o. Izvi zvinoreva kuti latitude 20o iri kuMaodzanyemba kweMutsazanisi; latitude -30o kana kuti 30oS iri kuChamhembe kweMutsazanisi. Mepu inotaridza mitsetse yelatitude ichibva kamadokero kuenda kumabvazuva.
Mitsetse yelatitude inodanwa kunzi tsambamba (parallels) nokuti inenge yakati sambamba, uye yakataramukana nhambwe dzakaenzana panzvimbo dzose. Kana 1o yelatitude yapimwa tsambamba dzinenge dzakataramukana 111km (kana 69maira). Kushama kwegonya rinopimwa palatitude yega-yega zvichibva paMutsazanisi, ndiro zita rinopiwa tsambamba yacho. Somuenzaniso 45o latitude ndiyo nhambwe yegonya iri pakati peMutsazanisi ne tsambamba 45, (45th parallel). Saka 45th parallel inenge uri mutsetse wokuti nzvimbo dzese dziri pauri dzine latitude 45o; uye tsambamba iri riri pahafu yenhambwe iri pakati peMutsazanisi neNorth pole.
Mitsetse yeLatitude yekurangariraEdit
- Mutsazanisi uri pa 0o latitude. Latitude iyi yakakosha nokuti ndiyo inotara pakati-nepakati penyika; Mutsazanisi uri nhambwe dzakaenzana kubva kuNorth pole neSouth pole. Mutsazanisi unosvikwa nemurazvo wezuva wakarurama (direct rays) panguva mbiri dzeusikuhwakaenzana (equinoxes). Mazuva eusikuhwakaenzana anoitika March 20-21 neSeptember 20-21 apo nzvimbo dzose dziri panyika dzinowana usiku hwakareba 12h (maawa 12). Tsanangudzo izere inopiwa kuchikamu cheMwaka yepaNyika
- Tropic of Cancer iri pa +23.5o; inopfuura munyika dzinoti Mexico, Egypt, Saudi Arabia, India neChina. Tropic of Capricon iri pa -23.5oS; inopfuura munyika dzinoti Chile, Brazil, South Africa, Australia.
- Tropic of Cancer inowana murazvo wezuva wakarurama pamazuva June 20-21; Tropic of Capricon inowana murazvo wezuva wakarurama pamazuva December 20-21. Nguva mbiri idzi dzinonzi solstice kuEnglish. Solstice izwi rinobva kuLatin rinoreva kumira kwezuva. Izvi zvisingarevi kuti zuva rinombofamba aiwa, asi kuti rinotora nguva refu kubva pakuyedza kusvika pakudoka zvoita sokunge riri kumbomira mudenga - kunyanya panguva ya 12:00hrs masikati parinenge riri kurova nhongonya.
- Arctic Circle neAntarctica Circle dziri palatitude +66.5o ne -66.5o zvakaringana kudaro. Mitsetse miviri iyi inotara panotangira nzvimbo dzinowana 24h (maawa) erima pazuva rimwe mumwaka wechando (winter), uye 24h echiedza pazuva rimwe mumwaka wezhizha (summer). Nzvimbo idzi dzakakomberedza North pole ne South pole.
Longitude inopima nhambwe yegonya riri pakati pePrime (Greenwich) Meridian nechimiso chiri kuMabvazuva kana kuMadokero ePrime Meridian; chimiso chinogona kunge chiri papi zvapo pauso hweEarth. Longitude inoverengwa ichibva paPrime Meridian iyo inopiwa nhamba 0o. Nhamba yelongitude inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yelongitude inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti longitude +20o iri kuMabvazuva kwePrime Meridian; longitude -30o iri kuMadokero kwePrime Meridian.
Nekumwe kunyora nzvimbo dziri kuMabvazuva kwePrime Meridian dzinonyorwa dzine vara rinotaridza East, sokuti +30o inenge yonzi 30oE. Nzvimbo dziri kuMadokero kwePrime Meridian dzinenge dzine vara rinotaridza West, sokuti -30o inenge yonzi 30oW. Nokuda kwekuti runyoro urwu runoshandiswa Pasirose tichasiya mavara anotaridza East neWest akadaro tisingaturikire kuenda kuShona.
Kujekesa Longitude - Pane nhambwe ye +180o kuenda kuMabvazuva kubva paPrime Meridian, zvakare pane nhambwe ye -180o kuenda kuMadokero kubva paPrime Meridian. Nhamba mbiri idzi dzinosangana dzichiratidza pane International Date Line apa panova panoverengwa kuti zuva repanyika rinotangira nekugumira. Izvi zvichireva kuti pakudarika International Date Line tichienda kuMadokero tinowedzera musi mumwe. Somuenzaniso, pakudarika International date Line tichienda kuMadokero tinobva pamusi weSvondo kudivi riri kuMabvazuva tichipinda pamusi weMuvhuro kudivi riri kuMadokero. Pakudarika International Date Line tichienda kuMabvazuva tinodzoka musi mumwe - sokuti kubva pamusi weMuvhuro kudivi riri kuMadokero tichipinda pamusi weSvondo kudivi riri kuMabvazuva.
Mepu dzinotaridza mitsetse yelongitude yakatarwa ichibata paNorth pole neSouth pole nerudzivo Maodzanyemba-Chamhembe (North-South). Mitsetse yese yelongitude inocheka Mutsazanisi uye yakarurama painocheka mitsetse yose yelatitude. Tiri paMutsazanisi, mitsetse yelongitude yakataramukana nhambwe inosvika 111km. KuNorth pole neSouth pole mitsetse iyi inonobatana; izvi zvichireva kuti nzvimbo mbiri idzi hadzina kupimwa chaiko kwelongitude.
Latitude neLongitude muZimbabweEdit
Nyika yeZimbabwe iri murumana rwelatitude 20 00S nelongitude 30 00E. Zimbabwe iri pakati peMutsazanisi neTropic of Capricon, inova nzvimbo iri mudunhu reTropics rinowana murazvo wezuva zvakanyanya. Nzvimbo dziri muTropics dzinodziya nguva zhinji, kana tichienzanisa nenzvimbo dziri kunze kweTropics. Zvakadaro tinoda kuonesana kuti nyika yeZimbabwe inotonhorera zvichienzaniswa nedzimwe nzvimbo dziri mudunhu reTropics. Izvi zvinokonzerwa nokuti chikamu cheZimbabwe chiri panzvimbo yakakwirira inonzi duvurwi (plateau). Nzvimbo dziri pahukwidza (altitude) huri pamusoro dzinotonhorera pane nzvimbo dziri pahukwidza huri pasi.
Hezvinoi zviringani zveTaranyika zvemaguta ari muZimbabwe:
- Harare iri palatitude nelongitude 17o43'S; 31o02'E
- Bulawayo iri palatitude nelongitude 20o07'S; 28o32'E
- Mutare iri palatitude nelongitude 18o58'S; 32o38'E
- Gweru iri palatitude nelongitude 19o28'S; 29o45'E
- Masvingo iri palatitude nelongitude 18o0'S; 27o0'E
- Victoria Falls iri palatitude nelongitude 17o58'S; 25o52'E
Tamboonesana kuti Zimbabwe iri murumana rwune muyeranhambo (longitude) +30oE; pose panochinja muyeranhamo ne 15o, nguva inochinja neawa rimwe (1h). Zimbabwe inopiwa nguva yakawedzerwa 2h (maawa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.


text:
2011 UK census - Shona Translation
Related Stories
- Chibuku offsets decline in lagers for Delta Beverages | 22 July 2014
- Australian watchdog warns of Malaysia Airlines MH17 scams | 22 July 2014
- No talent is meant for the grave, Dr Nkomo Commemoration | 22 July 2014
- Baba Jukwa 'financier' implicates Zanu-PF minister | 21 July 2014
- Pro-Russian Ukraine rebels 'hold MH17 flight black-box' | 21 July 2014
- Zanu-PF propagandist at his nonsensical best, sun rising from the West | 20 July 2014
NHAU DZINOKOSHA DZECENSUS YEMUGORE RA2011
Census yemugore ra2011 iri kuuya
Census inounganidza ruzivo rwevagari vemunyika mushure memakore gumi oga oga. Census inouya yemuEngland neWales ichaveko musi wa27 Kurume (Machi) muna 2011.
Census inoverenga munhu wose nekudonongora vagari vemunharaunda
Mamimiriro evagari vemunyika anogara achishanduka. Census inounganidza ruzivo rwemamiriro evagari vemunharaunda.
Chibatsiro kunharaunda nemhuri
Unofanira kuita census kuitira kuti zvinhu zvekushandisa nezvinodikanwa munharaunda/nemhuri zvizivikanwe. Zvekushandisa izvi zvinosanganisira zvikoro, zvipatara nezvinodikanwa kubatsira ipapo ipapo.
Census yakanakira kuti inopa nhoroondo
Munhu wose anofanira kuzvitunhidza kuti ane chikamu chekuita mucensus; unogona kuona nhamba/samhu dzacho. Census yeONS inoremekedzwa pasi rose.
Ratidza kuti ndiwe ani muna2011
Unozoziva kuti waita chikamu chako mukubatsira kuvaka ramangwana munharaunda yako.
Mhinduro dzeCensus yako dzinochengetedzwa dzisingaudzwe mumwe munhu`
Ruzivo rwako rwecensus harugoveranwe nemamwe mabato ehurumende, munyika yose, mudunhu kana munharaunda. Ruzivo runounganidzwa runochengetedzwa muchivande neONS uye runochengetedzwa pamutemo.
Ita census paindaneti (www.census.gov.uk)
Kuzadzisa mibvunzo yakanyorwa paindaneti kwakajeka, kwakareruka uye kwakachengetedzeka.
Kudzosa mibvunzo yakanyorwa yako yecensus zvinotarisirwa pamutemo
Kuita census zvinotarisirwa pamutemo: vanhu vashoma vasingazadzise mibvunzo yakanyorwa yavo yecensus vanogona kupiwa mhosva yokuti vanenge vatyora mutemo uye vanogona kunyorwa pasi kuti vakambowanikwa vane mhosva uyewo vanogona kuripiswa mari inosvika chiuru chepondo.
Census inotevera iri musi wa27 Machi
Mhinduro dzaunopa pamibvunzo yakanyorwa yako yecensus dzinofanira kunge dzine chekuita nemusi wa27 Machi kuitira kuti ONS igone kupa chokwadi chaicho chevagari vemunyika pazuva rimwe chete iroro.
Zvakajeka
Kuita census kwakajeka. Mibvunzo mizhinji inogona kupindurwa nekungorova, kana, kumaka mubhokisi.
Mibvunzo yakanyorwa yako yecensus inochengetedzwa pakahwanda
Ruzivo rwako runochengetedzwa nematanho mazhinji ekuhwandisa zvinhu.
Rubatsiro nerutsigiro rwuripo
Census yacho yakanyatsojeka. Rubatsiro nerutsigiro ruripo parubatsiro ruri paindaneti pawebhusaiti inoti www.census.gov.uk.
Pane rumwe ruzivo ruzhinji nemazwi anoenderana neruzivo runokosha. Unogona kuwana kopi yeizvi nekubata timu yevanogadzirisa zvinyorwa.
2011 UK census Shona Translation
Source: 2011.census.gov.uk
Most Read Stories
- Pastor orders female congregants to come to church with no underwear for Christ to enter | 531134 views
- Lecturer caught on camera having sex with female student exposed | 83962 views
- Bona Mugabe' wedding - Live Update | 73056 views
- Clear Bona Mugabe wedding photos | 53524 views
- Mugabe departure date out | 47400 views
- Zim woman collapses & dies during Agape church service in Scotland | 36551 views


text:
Mapfunde
Mapfunde (Sorghum) imhando yehuswa hune dzimwe mhando dzinorimwa mbeu dazacho dzichidyiwa. Dzimwe mhando dzemapfunde anoshandiswa sekudya kwemombe uye mamwe anorimwa kuti ave mafuro. Dzinde iri rinokura munzvimbo dzinodziya muzviwumbe zvose asi mbeu iyi yakanga ichikura kuAfrica, Asia neMexico kubvira kare.
Mashandisirwo[chinja | edit source]
Kune mhando imwe yemapfunde yakakosha yechirimwa inoshandiswa inodyiwa sembeu, sekudya kwezvipfuyo, uye kubika doro, nokugadzira mafuta emuchovha. Mhando zhinji dzemapfunde dzinokunda kupisa uye dzinorarama munguva yeshangwa kana kuti kushomeka kwemvura. Mapfunde anoshanda sechikafu chikuru munzvimbo dzine chitsama dziri muAfrica, Central America ne South Asia.


text:
Bhaibheri reShanduro yeNyika Itsva Rakarurama Here?
Bhaibheri reShanduro yeNyika Itsva reChirungu rakatanga kubudiswa muna 1950. Kubvira ipapo vamwe vakarumbidza Shanduro yeNyika Itsva * yacho asi vamwe vakaishora nokuti ine mamwe mavhesi akashandurwa zvakasiyana nemamwe maBhaibheri. Zvikonzero zvakaita kuti Shanduro yeNyika Itsva isiyane nemamwe maBhaibheri ndeizvi:
Inogona kuvimbwa nayo. Pakunyora Shanduro yeNyika Itsva pakaitwa tsvakurudzo yakadzama uye pakashandiswa zvinyorwa zvekare-kare zvinovimbwa nazvo. Asi kana iri King James Version ya1611 yakashandisa zvinyorwa zvakanga zvisina uchokwadi hwakazara uye zvinyorwa zvacho zvakanga zvisiri zvekare-kare sezvakashandiswa pakunyora Shanduro yeNyika Itsva.
Yakavimbika. Mashoko okutanga akafuridzirwa naMwari ndiwo anoedza kubudiswa neShanduro yeNyika Itsva. (2 Timoti 3:
16) MaBhaibheri akawanda haaiti izvozvo nokuti anotevedzera tsika dzevanhu dzakadai sokutsiva zita raMwari rokuti Jehovha vachinyora rokuti Ishe kana kuti Mwari.
Inoshandura shoko neshoko. Shanduro yeNyika Itsva yakasiyana nemamwe maBhaibheri pakuti inoshandura shoko neshoko kunze kwokuti kana shoko racho richizoita kuti pfungwa iri kudiwa isabuda zvakanaka. MaBhaibheri asingashanduri shoko neshoko anoita kuti pave nomukana wokuwedzeredza kana kusiirira mashoko ari muzvinyorwa zvekare.
Kusiyana kwakaita Shanduro yeNyika Itsva nemamwe maBhaibheri
Haina mamwe mabhuku. MaBhaibheri echechi yeRoma uye eEastern Orthodox ane mabhuku avanoti Apokirifa. Asi vaJudha vanoramba kuti mabhuku iwayo akanga arimo muMagwaro echiHebheru, uye chinoita kuti tivimbe nezvinotaurwa nevaJudha ndechokuti Bhaibheri rinoti vaJudha ndivo “vakachengeteswa mashoko matsvene aMwari.” (VaRoma 3:1, 2) Ndokusaka Shanduro yeNyika Itsva nemamwe maBhaibheri emazuva ano asina mabhuku eApokirifa.
Haina mamwe mavhesi. Mamwe maBhaibheri anowedzera mavhesi kana kuti mashoko asimo muzvinyorwa zvekare zvinoshandiswa pakushandura Bhaibheri asi Shanduro yeNyika Itsva haiiti zvakadaro. MaBhaibheri akawanda emazuva ano haanyori mavhesi iwayo asi kana vakaanyora vanobva vataura kuti hapana zvinyorwa zvakavimbika zvinotsigira mashoko ari muvhesi yacho. *
Manyorerwo akasiyana emamwe mashoko. Pane dzimwe nguva, kushandura shoko neshoko kunoita kuti zvinhu zviri kutaurwa zvisabuda zvakajeka kana kuti zvitorasisa muverengi. Somuenzaniso, mashoko akataurwa naJesu pana Mateu 5:3 anowanzoshandurwa achinzi: “Vakaropafadzwa varombo pamweya.” (Bhaibheri Dzvene muChiShona Chanhasi; Bhaibheri muNdimi yeUnion Shona; Bhaibheri Rinoyera) Vakawanda vanovhiringidzwa nokushandurwa kweshoko neshoko kwokuti “varombo pamweya” uye vamwe vanofunga kuti Jesu aireva kuti vanhu vanofanira kuzvininipisa kana kuva varombo. Asi Jesu aireva kuti mufaro wechokwadi unobva pakuziva kuti tinoda kutungamirirwa naMwari muupenyu. Shanduro yeNyika Itsva inonyatsobudisa zvinorehwa nemashoko acho ichiti ‘vaya vanoziva zvinodiwa zvavo zvokunamata.’
Mashoko okurumbidza Shanduro yeNyika Itsva akataurwa nenyanzvi dzisiri Zvapupu zvaJehovha
Musi wa8 December 1950, Edgar J. Goodspeed mushanduri weBhaibheri anoremekedzwa, akanyora tsamba achitaura nezveShanduro yeNyika Itsva yeMagwaro echiKristu echiGiriki achiti: “Ndinofarira chinangwa chamunacho pabasa ramunoita uye kuti munoriita pasi rose, uye ndinoda chaizvo kushandura kwamunoita nokuti kwakajeka uye ndekwemhando yepamusoro uye hamutengesi maBhaibheri acho. Semaonero angu basa ramunoita rinoratidza kuti munoongorora zvakadzama.”
Purofesa Allen Wikgren wekuUniversity of Chicago achitaura nezveShanduro yeNyika Itsva akati yakanyorwa nomutauro uri nyore kunzwisisa nokuti haina kushandurwa ichibva mune mamwe maBhaibheri asi yaishandisa zvinyorwa zvekare zvepakutanga.”
—The Interpreter’s Bible, Volume I, peji 99.
Alexander Thomson ndewekuBritain uye muongorori wemaBhaibheri saka paaitaura nezveShanduro yeNyika Itsva yeMagwaro echiKristu echiGiriki, akati: “Bhaibheri iri rakashandurwa nenyanzvi chaidzo idzo dzaiedza kunyatsobudisa zvinorehwa nemagwaro echiGiriki.”
—The Differentiator, April 1952, peji 52.
Pasinei hapo nokuti pane zvishoma zvaasingabvumirani nazvo, munyori anonzi Charles Francis Potter akati: “Vashanduri ava vasingazivikanwi mazita avo vakashandura zvinyorwa zvechiGiriki uye zvechiHebheru zvakarurama uye vakazviita nounyanzvi chaihwo.”
—The Faiths Men Live By, peji 300.
Robert M. McCoy kunyange zvazvo achiti manyorerwo akaitwa Shanduro yeNyika Itsva akati siyanei nemamwe maBhaibheri uyewo pane zvimwe zvakanaka zviri mairi, anogumisa achiti: “Kushandurwa kwakaitwa Testamende Itsva neZvapupu zvaJehovha kwakaitwa nenyanzvi dzinoziva basa radzo uye dzinogona kugadzirisa matambudziko anosangana nevamwe vashanduri vemaBhaibheri.”
—Andover Newton Quarterly, January 1963, peji 31.
Kunyange zvazvo Purofesa S. MacLean Gilmour, asingabvumirani nemamwe manyorerwo akaitwa Shanduro yeNyika Itsva, anotaura kuti vanhu vakaishandura “vanoratidza kuti vanonyatsonzwisisa chiGiriki.”
—Andover Newton Quarterly, September 1966, peji 26.
Purofesa Thomas N. Winter achiongorora Shanduro yeNyika Itsva iyo inowanikwawo muKingdom Interlinear Translation of the Greek Scriptures, akanyora kuti: “Boka revashanduri ava vasingadi kuzivikanwa mazita avo rinoratidza kuti riri kufambirana nenguva uye zvarinoshandura zvakarurama.”
—The Classical Journal, April-May 1974, peji 376.
Purofesa Benjamin Kedar, nyanzvi yomutauro wechiHebheru kuIsrael, muna 1989 akati: “Pakuongorora kwandinoita Magwaro echiHebheru ndichienzanisa nokushandurwa kwaanoitwa mune mimwe mitauro ndinowanzoshandisa Shanduro yeNyika Itsva. Pose pandinoishandisa ndinonyatsonzwa kuti shanduro iyi yakabuda zvakanaka uye kushandura kwacho kwaiedza kubudisa chaizvo zviri kurehwa.”
Jason David BeDuhn, purofesa anoongorora nyaya dzezvitendero paakaongorora shanduro dzemaBhaibheri 9 anonyanya kushandiswa akanyora kuti: “Shanduro yeNyika Itsva ndiyo yakanyanya kururama.” Kunyange zvazvo vamwe vanhu uye dzimwe nyanzvi dzinoongorora maBhaibheri dzichiti kusiyana kwakaita Shanduro yeNyika Itsva nemamwe maBhaibheri imhaka yokuti vashanduri vayo ndevechitendero ichocho, BeDuhn akati: “Chinoita kuti misiyano mikuru ivepo ndechokuti Shanduro yeNyika Itsva yakashandura chaizvo zvaiva muzvinyorwa zvepakutanga uye yakabudisa pfungwa dzaiva nevanyori veTestamende Itsva.”
—Truth in Translation, mapeji 163, 165.
^ ndima 2 Mashoko okurumbidza aya uye okushora aiva akanangana nemaBhaibheri eShanduro yeNyika Itsva yeChirungu akashandurwa 2013 asati asvika.
^ ndima 8 Somuenzaniso, ona Bhaibheri muNdimi yeUnion Shona uye Bhaibheri Rinoyera. Mavhesi akawedzererwa ndeaya Mateu 17:21; 18:11; 23:14; 18:11; 23:14; Mako 7:16; 9:44, 46; 11:26; 15:28; Ruka 17:36; 23:17; Johani 5:4; Mabasa 8:


text:
Madirano (river confluence) enzizi zvinoreva panosangana nzizi dzichiva rwizi rumwe. Kubva panosangana nzizi mbiri, rwizi runoyenda mberi runokwanisa kupiwa zita idzwa rakasiyana nenzizi dzokutanga kana kuti runotora zita rerumwe rwizi rwapinda pamadirano.
- Somuenzaniso kubva pamadirano arwizi Mupfure narwizi Munyati, zita rerwizi rwunoyenda mberi rinoshanduka kuva rwizi Sanyati.
- Mune dzimwe nguva rwizi rwunoenda mberi kubva pamadirano rwunotora zita reimwe yenzizi dzasvika pamadirano. Sokuti panodira rwizi Sanyati muna rwizi Zambezi, rwizi rwunoenda mberi rwutora zita rokuti Zambezi.


text:
Magazini inoyi Watchtower ne-Awake!
Unokwanisa dawuniloda hwalo dzedu dzinolebeleka ndekweBhayibhili dziyapo mundimi dzinopinda 150. Watchtower inotilakidza kuti zwinhu zwakalebeswa mbeli zwinotikala muhango ngwenuwali zwolebani. Inonyaladza banhu nendebo mbuya yeBuhe gweNdzimu kakale ithame kuti banhu bagalemoyo kunaYesu Khristu. Awake! inolakidza kuti tingathamani kuti tikwanise kunda dzila kuyapo ngwenu. Inotitjidza tigalabgwe thembiso yoMthami yekuti kowhoba nehango tswa inanyalalo kakale isingahlise.


text:
Mavhidhiyo epaJW.ORG
Pamavhidhiyo edu ari paIndaneti tarisa uone raunoda. Ona kana kuti kopa mavhidhiyo anobatsira mhuri, vari kuyaruka uye vana. Ona mavhidhiyo anotaura nezveZvapupu zvaJehovha.
IVA SHAMWARI YAJEHOVHA
Komborerai Kuungana Kwedu (Rwiyo 20)
Imbawo uye ona zvinoitwa nevamwe kuti vapinde misangano yechiKristu nguva dzose.
ZVINOTAURWA NEVEZERA RAKO
Vechiduku Vanotaura Nezvokushandisa Mari
Inzwa mazano nezvokushandisa mari zvakanaka, kuisevha, uye kusanyanya kuida.
MAVHIDHIYO EMAKATUNI OKUDHIROWA
Ngwarira Pakushandisa Social-Network
Nakidzwa nokushandisa social-network asi pane zvaunofanira kungwarira paunenge uchiishandisa.
IVA SHAMWARI YAJEHOVHA
Regerera Vamwe
Kana mumwe munhu akakukanganisira unofanira kuita sei?
IVA SHAMWARI YAJEHOVHA
Rwiyo Rwokukunda (Rwiyo 132)
Tevedzera Mosesi nevaIsraeri nokuimba rwiyo urwu rwokurumbidza Jehovha.
ZVIRI KURATIDZWA-MAVHIDHIYO AKAREBA
‘Mashoko Akanaka Kumarudzi Ose, Madzinza Nendimi’
Kuti vanhu vakawanda vanzwisise chokwadi chiri muBhaibheri, zvinokosha kuti pave neshanduro yakarurama. Basa iri riri kumboitwa sei? Matambudziko api anosangana nevashanduri?
IVA SHAMWARI YAJEHOVHA
Iva Nomutsa Uye Usanyima Vamwe
Ona kufara kunoita Caleb naSophia nemhaka yokupanana zvavanenge vanazvo.
ZVIRI KURATIDZWA-MAVHIDHIYO AKAREBA
Iva Nezvinangwa Zvinokudza Mwari
Kuva noupfumi kana dzidzo yepamusoro ndizvo zvinangwa zvinonyanya kukosha here? Ona kuti zvakaitwa naTimoti zvingakubatsira sei pakusarudza zvakanaka.
ZVIRI KURATIDZWA-MAVHIDHIYO AKAREBA
Zvapupu zvaJehovha—Kutenda Kuchiratidzwa Nemabasa, Chikamu 2: Chiedza Ngachivheneke
Jesu akarayira vateveri vake kuti vaite “kuti vanhu vemarudzi ose vave vadzidzi.” Nemhaka yokushorwa uye matambudziko akawanda, Vadzidzi veBhaibheri vakasvika pakunzwisisa zvinorehwa nokuita kwavo kuti chiedza chivheneke.
ZVIRI KURATIDZWA-MAVHIDHIYO AKAREBA
Zvapupu zvaJehovha—Kutenda Kuchiratidzwa Nemabasa, Chikamu 1: Kubuda Murima
Nyaya ino ndeyevanhu vakazvipira kurarama zvinoenderana nechiedza chechokwadi chiri muBhaibheri pasinei noutsinye hwavanoitirwa. Muenzaniso wavo uchakukurudzira kuramba uchishumira Mwari wakatendeka.


text:
CHIGODORA, MUTARE SOUTH
—
Vagari vekwaChigodora kumaruva ari kuchamhembe kweguta reMutare vanoti vakatarisana nedambudziko rekushaya huni pamwe nemafuro ezvipfuyo zvavo sezvo nzvimbo yavo rangova gwenga risina kana nemiti nemafuro.
Madzimai emunharaunda yekwaChigodora vanoti nzvimbo yavo haichafadzi kugara sezvo nguva nenguva vachifamba nzendo refu kunotsvaga huni dzekubikisa mudzimba mavo.
Chigodora iri mudunhu reMutare South constituency. Miti yemunzvimbo iyi yakapera kutemwa vagari vachiishandisa mune zvakasiya siyana.
Misha mishoma chete ndiyo ine tusango tunozivikanwa nerekuti woodlots ayo achangotanga zvichitevera kupindira kwemapazi ehurumende anoona nezvekuchengetedzwa kwezvakatikombererdza.
Mumwe mugari wekwaChigodora, Amai Juliet Zindoga, vanoti ivo nevamwe vavo vanofamba mitunhu mirefu vachinotsvaga huni. Amai Zindoga vanoti vanotoita zvekufumira mambakwedza vachinopinda mumapurazi vachinotsvaga huni.
Amai Zindoga vanoti vanokwanisa kuripiswa nevesangano re Environmental Management Agency, kana EMA, kana vakawanikidzwa vaine huni idzi. Muripo uyu ndewemadhora makumi maviri pakuwanikwa nesvinga rehuni.
Mukuru we EMA muManicaland, Va Kingstone Chitotombe, vanoti EMA iri kuita zvainokwanisa mukuripisa vanobatwa vachitema miti zvisina tsarukano senzira yekuderedza maitiro akadai.
Mumwe mugari wemudunhu iri, Muzvare Catherine Musiyiwa, vanotiwo kufamba rwendo rwurefu wakatakura huni zvakaoma zvikuru.
VaAndrew Saburi ndisamusha vemunharaunda yekwaChigodora. VaSaburi vanotiwo kunze kwedambudziko rehuni, nharaunda yavo yava kutarisana nedambudziko regukuravhu nekuda kwekushomeka kwemiti.
Zvipfuyo zvevanhu vemunzvimbo iyi zviri kusanganawo nedambudziko remafuro akakwana nekuti nzvimbo zhinji dzemudunhu iri dzakaparadzwa nemvura.
Senzira yekugadzirisa dambudziko rekuparara kwemiti, mukuru we Environment Africa mudunhu reManicaland, VaLawrence Nyagwande, vanoti sangano ravo riri kushanda mumatunhu maviri emuManicaland anoti Chimanimani neMutasa uko vari kukoshesa kusimwa kwemiti, uye kuchengetedza zvakatikomberedza.
VaNyagwande vanoti sangano ravo riri kubatsira vagari vematunhu maviri aya nekuvapa miti inokurumidza kukura yavanosima pedyo nedzimba dzavo seimwe yenzira yekuti vanhu vemunharaunda vasaparadze masango akavapoteredza.
Vanotiwo sangano ravo riri kuda kubatsira vagari kusima miti inopfuura mamiriyoni mashanu mumakore mana anotevera.
Gurukota redunhu reManicaland, VaChris Mushowe, vanotiwo vari kushushikana zvikuru nekurasikirwa kuri kuita nyika nemasango. VaMushowe vanoti Zimbabwe yose iri kurasikirwa nemasango emiti akakura zvikuru, izvo zvopa masangano anoona nezvekuchengetedzwa kwezvakatikombererdza kuti atore matanho.
Vachitaura pakuparurwa kwechirongwa chekumutsiridza masango nguva pfupi yapfuura, Va Mushowe vakati Zimbabwe iri kurasikirwa nemasango emiti anosvika mahikita zviuru mazana matatu ane makumi matatu pagore, dunhu reManicaland richiruza chikamu chiri pakati nepakati chemasango aya.
Nzvimbo dzakatarisana nedambudziko rekutemwa uye kupiswa kwemasango nekwemiti dzinosanganisira matunhu eMutasa, Makoni, uye Chimanimani.
Hurongwa hwekumutsiridza masango huri kutsigirwa ne European Union pamwe nesangano reFood and Agriculture Organisation, FAO vakabatana nesangano reForestry Commission uye bazi rinoona nezvakatikomberedza.
Vakafanobata hushe hwekwaMutambara, Ishe Rueben Guseni Mutambara, vanoti mumatunhu oseanofanirwa kudzidziswa zvakakoshera masangano kuitira kuti masango achengetedzwe.
Nzvimbo yashe Mutambara imwe yenzvimbo iri kuchengetedzwa miti zvinoyevedza.
Ishe Mutambara vanoti nharaunda yavo yave kutoripisawo vose vanowanikwa vachitema miti zviri kunze kwemutemo, uye vave kuti pose panenge paita rufu, kana chimwe chiitiko sekuzvarwa kwemwana, kana muchato pasimwe muti seimwe nzira yekuwedzera miti munharaunda mavo.
EU neFAO dzakaisa mamiriyoni mashanu emadhora ayo achashandiswa kwemakore mana anotevera mukumutsiridza nekuchengetedza masango mumatunhu masere emunyika.
Matunhu masere aya anoti Chimanimani, neMutasa muManicaland, Hwedza neMutoko kuMashonaland East, Lupane neHwange kuMatabeleland North, Bulilima neMatobo kuMatabeleland South.
Nyaya Ina Loirdham Moyo


text:
Mutungamiri wenyika, VaRobert Mugabe, vaparura neChitatu magwaro matsva anopa varimi vatsva mukana wekuti vakwanise kukwereta mari kumabhanga.
Izvi zvaitirwa ku Makonde mudunhu re Mashonaland West.
Tsamba dzaparurwa nemutungamiri wenyika idzi dziri kudaidzwa kuti ma permits dzave kuratidza kuti varimi vakagariswa patsva pasi pechirongwa che A1 Model ndivo vave varidzi vevhu zvichisiyana netsamba dzavakapihwa nana mudzviti kana kuti ma offer letters ayo anga achirambwa nevemabhanga kana varimi vachida kukwereta mari.
Vachitaura pachirongwa ichi VaMugabe vayambira makurukota nemadzishe kuti vanogona kutorerwa minda iyi kana vakatadza kuishandisa. Vayambirawo veruzhinji kuti minda yavakapihwa haisi yekurojesa vachena kuti vaishandise vachibhadhara mari kuvarimi vatema vakapihwa minda nehurumende.
Mumwe murimi akapihwa munda pasi pechirongwa chekugoverwa ivhu patsva, Va James Mugoni, avo vanorima vari ku Zowa munharaunda ye Chegutu, vanoti vafara zvikuru nezvaitwa nehurumende izvi.
Asi Va Mugoni vanoti hurumende inofanira kuita nhaurirano nevemabhanga kuitira kuti varimi vakwanise kuwana zvikwereti kubva kumabhanga aya
Kubva pakatanga chirongwa chekugovera vanhu ivhu patsva, varimi vatsva vanga vachirambirwa nevemabhanga kutora zvikwereti vemabhanga vachiti hazvikanisike kuti varimi vashandise ma offer letters aya kutora zvikwereti.
Nyaya Ina Thomas Chiripasi


text:
Mavhidhiyo epaJW.ORG
Pamavhidhiyo edu ari paIndaneti tarisa uone raunoda. Ona kana kuti kopa mavhidhiyo anobatsira mhuri, vari kuyaruka uye vana. Ona mavhidhiyo anotaura nezveZvapupu zvaJehovha.
ZVIRI KURATIDZWA-MAVHIDHIYO AKAREBA
Mupambadzi Anodzoka
Zvinosuwisa kuti vechiduku vanogona kufurirwa kuti vasiye marererwo avakaitwa echiKristu. Ona kuti ingozi dzipi dziri kusangana nevechiduku mazuva ano.
IVA SHAMWARI YAJEHOVHA
Chishamiso Choupenyu (Rwiyo 130)
Dzidzira rwiyo urwu uye uchaona kuti uchange wava kukwanisa kurwuimba paImba yoUmambo.
Nei Uchifanira Kudzidza Bhaibheri?
Bhaibheri riri kupa mhinduro dzemibvunzo inokosha muupenyu kumamiriyoni akawanda evanhu panyika. Unodawo here kubatsirwa?
IVA SHAMWARI YAJEHOVHA
Rongedza Zvinhu Panzvimbo Yazvo
Jehovha anoisa zvinhu zvose panzvimbo yakakodzera. Ona kuti ungamutevedzerawo sei!
ZVIRI KURATIDZWA-MAVHIDHIYO AKAREBA
‘Famba Nokutenda, Kwete Nokuona’
Kuti tirambe takavimbika dzimwe nguva tingatofanira kuita zvisarudzo zvingaonekwa soupenzi. Ndozvakaitika kuvaKristu vepakutanga-tanga pavaitiza kuparadzwa kweJerusarema.
ZVIRI KURATIDZWA-MAVHIDHIYO AKAREBA
Zvapupu zvaJehovha Zvinoparidza Mashoko Akanaka Munyika Yose
Zvapupu zvaJehovha zvinozivikanwa pasi rose nokuita basa rokudzidzisa vanhu Bhaibheri. Basa ravo rakarongwa sei, rinotungamirirwa sei uye vanowanepi mari yokuriita?
IVA SHAMWARI YAJEHOVHA
Chikumbiro chaJehovha Chorudo: “Mwanakomana Wangu, Iva Akachenjera” (Rwiyo 89)
Uchaita zvose zvaunogona here kuti ufadze mwoyo waJehovha? Tarisa vhidhiyo iyi kuti uone kuti ungazviita sei.
ZVIRI KURATIDZWA-MAVHIDHIYO AKAREBA
Sangano Redu Rose Rehama
MAVHIDHIYO EMAKATUNI OKUDHIROWA
Shamwari Yechokwadi Yakaita Sei?
Shamwari dzezita hadzinetsi kuwana, asi yechokwadi ungaiwana sei?
IVA SHAMWARI YAJEHOVHA
Kuva Nerupo Kunoita Kuti Ufare
Pane nzira dzakawanda dzokuratidza nadzo rupo. Unofunga kuti dzimwe dzacho ndedzipi?


text:
NYAYA IRI PAKAVHA | KANA MUNHU AFA ZVATOPERA HERE?
Kurwadza Kunoita Rufu
Rufu harujairiki. Vanhu vakawanda havadi kutaura nezvarwo. Asi runototiwira chete. Rufu runobaya setsono uye rwunorwadza.
Hapana chinogona kufanotidzikamisa kuti tisazorwadziwa kana tafirwa nemubereki, newatakaroorana naye kana kuti nemwana. Tinogona kungofirwa tisingafungiri kana kuti rufu rwacho rungazoitika munhu amborwara kwenguva yakareba. Pasinei nokuti runotiwira sei, rufu runorwadza uye rungaita kuti tishungurudzike zvikuru.
Antonio uyo akafirwa nababa vake mutsaona yemumugwagwa anotsanangura kuti: “Zvinoita sokuti mumwe munhu auya akakiya musha wako, obva atakura makiyi. Unenge usisakwanisi kudzokera kumba kunyange kwekanguva kadiki zvako. Dzinenge dzangova ndangariro chete. Ndizvo zvinenge zvatovapo. Ungasazvibvuma uchiti zvanga zvisingafaniri kudaro, asi hapana zvaungaita.”
Paakafirwawo, Dorothy uyo akava chirikadzi ava nemakore 47, akabva atsunga kutsvaga mhinduro. Kunyange zvazvo aidzidzisa kusandesikuru, haana kumbobvira afunga kuti kana munhu akafa zvinenge zvatopera. Asi ainetseka kuti chii chinoitika kana munhu afa. Akabvunza mufundisi wake weAnglican kuti, “Chii chinoitika kwatiri kana tafa?” Mufundisi wacho akapindura kuti, “Hapana anonyatsoziva. Tinongofanira kumirira kuti tizoona.”
Tinongofanira “kumirira kuti tizoona” here? Pane here chingatibatsira kunyatsoziva kana rufu uriwo mugumo wezvose?


text:
Dandira rinorevawo mutowo wokuita basa nenzira yakarongeka inopota ichidzokororwa nguva dzose - kuChirungu toti regular organised procedure, system or community.
- Nekumwe kutaura tingati izwi iri rinoreva kubatanidzwa pamwe, munzvimbo imwe, kwezvinhu zvine ukama huri kutarirwa.
- Dandira rinoonekwa pakuva nezvinhu zvinobatirana, nekurarama, nekudyidzana pamwe munzvimbo kana nhambo yakatarwa.
Kuti titsanangure dandira tinogona kusanganisira:
1. nhengo dziri mudandira;
2. mashoko anodudza mashandirwo emabasa nendima dzinoshandwa nenhengo dzirimo;
3. mitemo inotonga nhengo dzirimo uye;
4. zvinyorwa zvinotaura ukama huripo pakati penhengo (elements, stakeholders) idzi;
5. nekutara miganhu yerumana rwedandira, uye miganhu yezvinotenderwa kana kusatenderwa kuitika kana kuti kuva nhengo.
Dandira rine ukama hunosimbiswa neenzane pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro.
Dandira - co-existing or working combined together kana kuti regular organised procedure, system or community pakupirikira kuEnglish.


text:
Tendai Biti
Tendai Laxton Biti ndiye Minister of Finance muZimbabwe. Mukutaura kwechimanjemanje Tendai Biti ndiro gurukota rinoona nezveMuduso. Biti ndiye zvakare Munyori Mukuru weBato reMovement for Democratic Change (MDC-T) rinofamba naMorgan Tsvangirai, murume uyu anomirira bato iri mudare reParliament of Zimbabwe.
Kukura Kwavo[chinja | edit source]
Biti akaberekwa kuDzivarasekwa, Harare, akadzidza kuGoromonzi High School kubva gore 1980 kusvika 1985. Akanopinda kuUniversity of Zimbabwe mugore ra1986 achidzidza Mutemo (law). Ari paUniversity akabata chinzvimbo cheMunyori Mukuru weStudents Union , munguva iyi akatungamira vadzidzi kuratidzira vachipokana nekumbunyikidzwa kwaiitwa vadzidzisi vairambidzwa kutaura pfungwa dzavo zvizere. Paakapedza kuUniveristy Biti akanotanga basa neKambani yemagweta Honey and Blackenberg achizova mumwe wana muzvinabhizinisi ava nemakore 26.


text:
NHARIREYOMURINDI (YOKUDZIDZA) MAY 2014
Magazini ino inotaura nzira nhatu dzatingashandisa muushumiri kuti tipindure zvinogutsa mibvunzo yakaoma. Nei zvichikosha kuti tirambe takavimbika kusangano raMwari?
‘Zvokudya Zvangu Ndiko Kuita Kuda kwaMwari’
Mambo Dhavhidhi, muapostora Pauro uye Jesu Kristu vaifarira kuita kuda kwaMwari. Tingaramba sei tichishingaira muushumiri pasinei nokuti tinoshanda mundima dzakaoma?
Tinofanira ‘Kupindura’ Sei Munhu Mumwe Nomumwe?
Tingashandisa sei Magwaro zvinobudirira kana tabvunzwa mibvunzo yakaoma? Funga nezvenzira nhatu dzatingashandisa kuti tipe mhinduro dzinogutsa.
Itira Vamwe Zvaunoda Kuti Vakuitirewo Paunenge Uchiparidza
Tinofanira kubata sei munhu mumwe nomumwe watinosangana naye muushumiri? Mashoko aJesu ari pana Mateu 7:12 anotibatsira sei patinenge tichiparidza?
Chokwadi Jehovha Akandibatsira
Kenneth Little anotaura nezvokubatsirwa kwaakaitwa naJehovha Mwari kuti akunde kunyara uye kushaya chivimbo. Ona kuti Mwari akamukomborera sei mune zvose zvaaiedza kuita muupenyu.
Jehovha ndiMwari Akarongeka
Nhoroondo yevaIsraeri uye vaKristu vepakutanga dzinoratidza sei kuti vashumiri vaJehovha vari panyika vanofanira kuva vakarongeka mazuva ano?
Uri Kufambirana Nesangano raJehovha Here?
Nyika yaSatani yava kuda kuguma. Nei zvichikosha kuti tirambe takavimbika kusangano riri kushandiswa naMwari panyika mazuva ano?
“Pane Basa Rakakura Rokukohwa Rinofanira Kuitwa”
MuBrazil mune Zvapupu zvaJehovha zvinopfuura 760 000 zviri kuparadzira chokwadi cheBhaibheri. Basa rokuparidza rakatanga sei muSouth America?


text:
Gonyo
Muzvidzidzo zvePimanyika (Geometry) gonyo (angle) izwi rinoreva kushama kwakaita mukwava uri pakati pemitsetse miviri inosangana pamukwava iwoyo. Kukura kwegonyo kunopimwa nenhamwe yekushama kwakaita mukwava uri pakati pemitsetse miviri, gonyo rinokura apo mitsetse iyi inenge iri kutaramukana.
Gonyo kana ichipimwa inopimwa nechiyero chinonzi dhigiriyi chinova chinomirirwa nevara iri (o). Mitsetse miviri kana ichinge yabatana zvokunge yakanamana, tinoti pane gonyo 0o.
Mitsetse kana yakaita mutwi (yakarurama) inenge ine mupimo wegonyo 90o.
Gonyo rinopoteredza poyindi rinopimwa kuita 360o. Iri ndiro gonyo riripo kana tapoteredza denderedzwa kamwechete zvizere.


text:
Simba reNhekairo
Muchidzidzo fundoyetsimba, Simba reNhekairo (kinetic energy in English) zvinoreva simba rinokonzera mitumbi kufamba kana kuti simba riri kukonzera mutumbi kufamba.
Simba reNhekairo rinometsurwa neenzane inotevera:
Simba reNhekairo = (m x v2)/2
Kupiwa Kwezita[chinja | edit source]
Shoko rokuti kutekaira rinoreva kufamba kumutauro wechiBudya chinotaurwa kwaMutoko. Saka shoko rokuti nhekairo ndiro riri kuturikirwa pano kureva motion or movement kuEnglish.
- Kana rhekeni yatakura dombo pachikumbha igochitatamurwa inenge yave nesimba rechakunga. Paya pokuti dombo raradanurwa , simba rechakungariri parhekeni rinoshanduka kuva simba renhekairo.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
37 Zvino Jakobho akaramba achigara munyika yaigara baba vake vari mutorwa,+ munyika yeKenani.+
2 Iyi ndiyo nhoroondo yaJakobho.
Josefa+ akanga ava nemakore gumi nemanomwe paaifudza makwai nevakoma vake vari pakati peboka rezvipfuwo,+ achingova hake mukomana, aiva nevanakomana vaBhiriha+ nevanakomana vaZiripa,+ madzimai ababa vake. Naizvozvo Josefa akavamhan’arira kuna baba vavo.+
3 Israeri aida Josefa kupfuura vamwe vanakomana vake vose,+ nokuti akanga ari mwanakomana wepaukweguru hwake; uye akaita kuti agadzirirwe nguo refu yakaita sehembe, yaiva nemitsetse.+
4 Vakoma vake pavakaona kuti baba vavo vaimuda kupfuura vakoma vake vose, vakatanga kumuvenga,+ uye vakanga vasingakwanisi kutaura naye zvine rugare.+
5 Gare gare Josefa akarota hope akadziudza vakoma vake,+ vakabva vatowana chimwe chikonzero chokumuvenga.
6 Akati kwavari: “Ndapota, teererai hope idzi dzandarota.+
7 Tarirai tanga tichisunga zvisote pakati pomunda, chisote changu chikasimuka, chikamira kuti tote uye zvisote zvenyu zvakomberedza chisote changu zvikachikotamira.”+
8 Vakoma vake vakati kwaari: “Uchava mambo wedu here?+ kana kuti, Uchava nesimba patiri here?”+ Naizvozvo vakawana chikonzero chitsva chokumuvengera hope dzake nemashoko ake.
9 Akazorota dzimwe hope, akadzirondedzera kuvakoma vake akati: “Tarirai ndarota dzimwe hope, uye zuva nomwedzi nenyeredzi gumi neimwe zvanga zvichindikotamira.”+
10 Akabva adzirondedzera kuna baba vake nevakoma vakewo, asi baba vake vakamutsiura vakati kwaari:+ “Hope idzi dzawarota dzinorevei? Ini naamai vako nevakoma vako tichauya tokukotamira here?”
11 Vakoma vake vakamuitira godo,+ asi baba vake vakachengeta zvaakataura.+
12 Zvino vakoma vake vakaenda kunofudza boka rezvipfuwo rababa vavo pedyo neShekemu.+
13 Kwapera nguva yakati, Israeri akati kuna Josefa: “Vakoma vako havasi kufudza mapoka ezvipfuwo pedyo neShekemu here? Uya ndikutume kwavari.” Iye akati kwavari: “Ndiri pano!”+
14 Naizvozvo vakati kwaari: “Ndapota, enda. Ona kana vakoma vako vakachengeteka uye kana vari vapenyu uye kana zvipfuwo zvakachengeteka uye zviri zvipenyu, udzoke neshoko kwandiri.”+ Naizvozvo akamutuma achibva mubani reHebroni,+ akaenda akananga kuShekemu.
15 Gare gare mumwe murume akamuwana achidzungaira musango. Murume wacho akabva amubvunza, achiti: “Uri kutsvakei?”
16 Iye akati: “Ndiri kutsvaka vakoma vangu. Ndapota, ndiudzei, Vari kufudzira mapoka ezvipfuwo kupi?”
17 Murume wacho akati: “Vabva pano, nokuti ndavanzwa vachiti, ‘Ngatiendei kuDhotani.’” Naizvozvo Josefa akaramba achitevera vakoma vake, akavawana kuDhotani.
18 Vakamuona achiri kure, asati asvika pedyo navo vakatanga kurangana nemanomano kuti vamuuraye.+
19 Naizvozvo vakataurirana vachiti: “Tarirai! Hoyo muroti uya auya.+
20 Zvino uyai, ngatimuurayei, timukande mune rimwe remakomba emvura;+ uye tichati chikara chinorura chakamudya.+ Tichabva taona kuti hope dzake dzichaguma nei.”
21 Rubheni paakanzwa izvi akaedza kumununura paruoko rwavo.+ Naizvozvo akati: “Ngatiregei kuuraya mweya wake.”+
22 Rubheni akatizve kwavari: “Musateura ropa.+ Mukandei mugomba remvura iri riri musango, musamukuvadza.”+ Chinangwa chake chaiva chokumununura paruoko rwavo kuti amudzorere kuna baba vake.
23 Naizvozvo Josefa paakangosvika kuvakoma vake, vakapfekenura Josefa nguo yake refu, iyo nguo refu yaiva nemitsetse yaakanga akapfeka;+
24 vachibva vamutora, vakamukanda mugomba remvura.+ Panguva yacho gomba racho rakanga risina chinhu; makanga musina mvura.
25 Vakabva vagara pasi kuti vadye zvokudya.+ Pavakasimudza maziso avo vakatarira, vakaona boka revafambi vaiva vaIshmaeri+ raibva kuGiriyedhi, uye ngamera dzavo dzakanga dzakatakura rabhudhanamu nebharisamu nemakwati anobudisa zvinonama,+ vachienda nazvo kuIjipiti.
26 Judha akati kuvana vababa vake: “Tinowaneiko kana tikauraya munun’una wedu, tikafukidza ropa rake?+
27 Uyai, ngatimutengeserei vaIshmaeri,+ ngatisaise maoko edu paari.+ Uyezve, iye munun’una wedu, nyama yedu.” Naizvozvo vakateerera mwana wababa vavo.+
28 Zvino varume, vatengesi vechiMidhiyani,+ vakapfuura. Nokudaro vakakweva Josefa vakamubudisa mugomba remvura,+ vakabva vatengesa Josefa kuvaIshmaeri nemasirivha makumi maviri.+ Ivava vakazoenda naJosefa kuIjipiti.
29 Gare gare Rubheni akadzokera kugomba uye Josefa akanga asimo mugomba racho. Naizvozvo akabvarura nguo dzake.+
30 Paakadzoka kuvamwe vanun’una vake akati: “Mwana haachiko! Zvino ini—chokwadi ndichaendepi?”+
31 Zvisinei, vakatora nguo refu yaJosefa, vakauraya nhongo, vakaramba vachinyika nguo yacho muropa.+
32 Vakazotumira nguo yacho yaiva nemitsetse, vakaita kuti iendeswe kuna baba vavo vakati: “Takawana chinhu ichi. Tapota, ongororai+ kana iri nguo yomwanakomana wenyu kana kwete.”+
33 Vakaiongorora vakati: “Inguo yomwanakomana wangu! Chikara chinorura chinofanira kuva chakamudya!+ Chokwadi Josefa akabvamburwa-bvamburwa!”+
34 Naizvozvo Jakobho akabvarura majasi ake, akapfeka masaga muhudyu make, akachema mwanakomana wake mazuva mazhinji.+
35 Vanakomana vake vose nevanasikana vake vose vakaramba vachisimuka kuti vamunyaradze,+ asi haana kubvuma kunyaradzwa achiti:+ “Nokuti ndichaburukira kumwanakomana wangu muSheori ndichichema!” Baba vake vakaramba vachimuchema.
36 Zvisinei, vaMidhiyani vakamutengesa muIjipiti kuna Potifari, jinda raFarao,+ mukuru wevarindi.+
© 2014 Watch Tower Bible and Tract Society of Pennsylvania.
|


text:
Mazano Okubatsira Mhuri
Mhuri inogona kuva nzvimbo yokuratidzirana rudo uye yokuti unonzwa wakadzivirirwa pamatambudziko atinosangana nawo. Unogona kuita kuti mhuri yako ive saizvozvo kana ukashandisa mazano emuBhaibheri.
Cherechedzai: Mamwe mazita ari muzvikamu zvakanzi “Vakaroorana Uye Vabereki” uye “Vari Kuyaruka” akachinjwa.
Vari Kuyaruka
Ndodii Kana Vanhu Vachindinyeya?
Ungaitei kana guhwa racho richisvibisa zita rako?
Vechiduku Vanotaura Nezvokushandisa Mari
Inzwa mazano nezvokushandisa mari zvakanaka, kuisevha, uye kusanyanya kuida.
Vana
Roti Nemhuri Yake—Nyaya Ine Mifananidzo
Tora nyaya iyi paIndaneti, uye ona kuti ungadzidzei pana Roti nemhuri yake.


text:
VAMWE vevanhu vanonamata nemuporofita weJohane Masowe weChishanu kuBudiriro 2, muHarare, vanoti zita riri kutaurwa rekuti Ishmael Mafuni ndere kunyepa sezvo rake chairo achinzi ISHMAEL CHOKURONGERWA uye anobva kwaMUREHWA, kwete kuHwedza kana kuMhondoro sezviri kubuda.
Gore rapera, Kwayedza yakaita nyaya dzemurume uyu apo aitaurwa naye achizviti Ishmael Chokurongerwa, kwete Mafuni sezvave kubuda mushure mekunge vanhu vepasowe rake varwisa mapurisa nevatori venhau.
Madzibaba James (49), avo vaimbonamata pasowe iri ndokuzobuda, vanoti Ishmael haanzi Mafuni.
“Ini ndaiva mudare wake kwemakore akawanda, ndisu takatovhura sowe iri naNehemiah. Ishmael uyu akauya achibva kuchechi yekwaMugodhi mugore ra1999 apo isu takanga tavamba sowe iri mugore ra1998 muna June.
“Surname yake ndiChokurongerwa uye zita riri kubuda ndere manyepo sevanhu vakapisa zvitupa. Hamuna zvamunogona kuita nekuti hamuzvizive, endai kwaRegistrar (General) munowana chokwadi chandiri kutaura ichi,” vakadaro.
Vanoti Madzibaba Ishmael akazobatwa nemweya mugore ra2003 apo Nehemiah akafa mukupera kwegore iri achiita zvekuzvisungirira, Ishmael akabva atanga kutungamira sangano iri.
“Sowe iri takarivamba tiri vanhu vaisanganisira inini, Steven, Ancelem Ndava, Nehemiah, Makhosin naMartin Magwagwe. Painamatwa nguva iyi kwete mahumbwe atave kuona aya.”
Kwayedza yakashanyira kuBudiriro svondo rino ikanosvika pamba paMadzibaba Ishmael, panhamba 17088 Budiriro 4B, apo pairatidzika sepadongo, pasina vanhu.
Mumwe wevavakadzani vaMadzibaba Ishmael, Mai Grace Makavi (42), vakati vana vepamba apa vatatu vakagumisira kuenda kuchikoro gore rapera.
“Pamba apa pava nemasvondo maviri pakakiiwa, hamheno kwavakaenda. Nyaya inotirwadza ndeye kuti vakaregesa vana chikoro,” vakadaro Mai Makavi.
Mai Magarate Gondo (40), vepanhamba 17080 kuBudiriro 4B, vanoti Madzibaba Ishmael nemukadzi wake vane vana 6 uye mukuru wacho akaroodzwa ari Form 2.
“Nyaya iyi inonetsa nekuti vanhu ava zvavanoparidza handizvo zvavanoita. Vanoti vanhu vasashandise macellphone, vasarare pamibhedha asi ivo vaiva makasitoma edu makuru chaiwo emajuice cards uyewo mumba mavo ndakamupinda ini, Mai Chokurongerwa vachirwara, ndikavaona varere pamubhedha,” vakadaro Mai Gondo.
Nyaya yekunzi vanoshandisa nharembozha nezvimwe zvavanorambidza vamwe vesowe ravo yakatsinhirwa naMadzibaba Peter.
“Munhu uyu itsotsi chairo, ini ndaitombova nenhamba dzake dzefoni ndikazodzibvisa ndabva kuchechi kwavo.
Redhiyo chaiyo nemaTV vanazvo, chaakaita chete kuregesa vana vake chikoro vachiti ndeche vachena. Zvimwe zvinhu zvinounganidzwa kuchechi zvichinzi zvave kunopiswa anotora nevamwe vake vachinotengesa imi muchiti zvanoraswa,” vakadaro Madzibaba Peter.
Mumwe wevanhu vainamata pasowe iri anonzi akasvikotaurirwa “nemweya” kunzi arege kudzokera kuSouth Africa uko aishanda uye anonzi mumwe wevanhu vakasungwa zvichitevera mhirizhonga yakaitika pasowe iri svondo rapera.


text:
WASHINGTON— Dare repamusorosoro mubato reZanu PF, re Politiburo, rapa vaimbova gurukota rehurumende kwenguva yakareba, VaNathan Shamuyarira, avo vakashaya neChitatu usiku, ruremekedzo rwegamba renyika.
VaShamuyarira, avo vakashaya vava nemakore makumi masere nemashanu ekuberekwa, vanotarisirwa kuradzikwa kumarinda emagamba muharare neMugovera.
Mutungamiri wenyika, VaRobert Mugabe, vashanyira kumba kwemufi neChishanu vachinobata mhuri yekwaShamuyarira maoko.
Mutauriri weZanu PF, VaRugare Gumbo, vanoti kunyange hazvo VaShamuyarira vakambobuda muZanu vachitanga bato ravo re Florizi, izvi hazvina kutadzisa nhengo dze Politiburo kuvapa ruremekedzo rwunokodzerana nebasa ravakabata munguva yehondo pamwe nemunguva yenyika yawana kuzvitonga kuzere.
VaGumbo vanoti mutumbi waVaShamuyarira waendeswa kuChinhoyi kuti vanhu veko vawane mukana wekuonekana navo uchizodzoka worara muHarare vachizoradzikwa neMugovera.
Mutauriri webato reMDC-T, VaDouglas Mwonzora, pamwe nemunyori mukuru wesangano revatori venhau, reZimbabwe Union of Journalists, VaFoster Dongozi, vanotiwo vanotsigira kuti VaShamuyarira vaitwa gamba renyika kuburikidza nemabasa avakabata.
Pakawana nyika kuzvitonga muna 1980, VaShamuyarira vakaitwa gurukota rinoona nezvekuburitswa kwemashoko. Vakawanda vanorangarira kushanda zvakasimba kwakaitwa naVa Shamuyarira mukuvandudza mabasa ezvekuburitswa kwenhau.
Mumakore aya, bazi rezvekuburitswa kwemashoko raiva nehurongwa hwekuzivisa nyika vatungamiri vayo vatsva, nhengo dzeparamende, uye hurongwa hwehurumende hwekusimbaradza kuburitswa kwezvirongwa zvebudiriro.
Kunyange hazvo vakashanda zvakasimba, vamwe vanoti VaShamuyarira havana kuita basa ravo nemazvo, zvikuru munguva yegukurahundi, sezvo vatori venhau vakanga vasingabvumidzwe kupinda munzvimbo dzakawanda muMatabeleland, sezvo paive nemutemo we state of emergency.
Asi vamwe vanoti izvi zvaikonzereswa nemapazi emukati menyika pamwe nekudzivirirwa kwenyika, kwete nebazi raVa Shamuyarira, sezvo bazi iri raifanirwa kutevedza mitemo yainge yadzikwa nehurumende.
Munguva yavo vari gurukota rezvekuburitswa kwemashoko, pakava nekugeda geda kwemeno, apo vatori venhau vanoti VaGeoff Nyarota, avo vaiva mupepeti we Chronicle, vakabviswa pabasa vachinzi vapuromotwa mushure mekuburitswa kwehuori pakutengwa kwemotokari, kana kuti Willowgate nebepanhau reChronicle, kubviswa pachigaro chemupepeti we Ziana kwaVa Wilf Mbanga, paramende ichatanga yaudzwa nezvekubviswa kwaVaMbanga pabasa, ivo VaMbanga pachavo vasati vaudzwa, pamwe nekubviswa kwaVa Farai Munyuki semupepeti mukuru we Herald, vachibva vaendeswa kunoita mupepeti mukuru we Ziana zvisina tsarukano.
Kunze kweizvi, vamwe vanoti VaShamuyarira munhu akaedza nepanogona napo kudaidza vatori venhau kuti vazoshanda munyika vachitora mabasa akanga asiiwa nevachena vakanga vobuda munyika.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
6 Vana, teererai vabereki+ venyu munaShe,+ nokuti izvi ndizvo zvakarurama:+
2 “Kudza baba vako naamai vako”;+ uyo uri murayiro wokutanga une chipikirwa chokuti:+
3 “Kuti zvikufambire zvakanaka uye ugare panyika kwenguva refu.”+
4 Imi vanababa, musatsamwisa vana venyu,+ asi rambai muchivarera+ mukuranga+ nokutungamirira pfungwa+ kunoitwa naJehovha.
5 Imi varanda, teererai vaya vari vanatenzi venyu panyama,+ nokutya nokudedera+ nemwoyo yenyu yose, sokuna Kristu,
6 musingashandi pamunenge muchingoonekwa chete sevanhu vanofadza vanhu,+ asi sevaranda vaKristu, muchiita zvinodiwa naMwari nomweya wose.+
7 Ivai varanda vane pfungwa dzakanaka, sokuna Jehovha,+ kwete kuvanhu,
8 nokuti munoziva kuti chero zvakanaka zvingaitwa nomumwe nomumwe, iye achawanazve izvozvi kubva kuna Jehovha,+ angava ari muranda kana kuti munhu akasununguka.+
9 Uyewo, imi vanatenzi, rambai muchivaitirawo saizvozvo, muchirega kuvatyisidzira,+ nokuti munoziva kuti Tenzi wavo nowenyu+ ari kumatenga, uye haasaruri.+
10 Pakupedzisira, rambai muchiwana simba+ munaShe nomuukuru+ hwesimba rake.
11 Shongai nhumbi dzose dzokuzvidzivirira nadzo+ dzinobva kuna Mwari kuti mukwanise kumira makasimba pakurwisana nemanomano+ aDhiyabhorosi;
12 nokuti hatirwi+ neropa nenyama, asi nehurumende,+ nevanhu vane masimba,+ nevatongi venyika+ verima rino, nemasimba emidzimu yakaipa+ ari munzvimbo dzomumatenga.
13 Nokuda kweizvi torai nhumbi dzose dzokuzvidzivirira nadzo dzinobva kuna Mwari,+ kuti mukwanise kurwisa pazuva rakaipa uye, kumira makasimba pashure pokunge manyatsoita zvinhu zvose.+
14 Naizvozvo, mirai makasimba, zviuno zvenyu zvakasungwa+ nechokwadi,+ uye makapfeka chinhu chinovhariridza chipfuva, chokururama,+
15 uye tsoka+ dzenyu dzakapfeka kugadzirirwa kwemashoko akanaka orugare.+
16 Kupfuura zvinhu zvose, torai nhoo huru yokutenda,+ yamuchakwanisa kudzima nayo zvombo zvinopisa zvinoita zvokukandwa zveakaipa.+
17 Uyewo, gamuchirai ngowani+ yoruponeso, nebakatwa+ romudzimu,+ iro shoko raMwari,+
18 muchiramba muchinyengetera+ mumudzimu nguva dzose nokunyengetera kworudzi rwose nokuteterera.+ Nokuda kwaizvozvo rambai makamuka nguva dzose muchitetererera vatsvene vose,
19 uye iniwo, kuti ndigoneswe kutaura+ nokushama muromo wangu, norusununguko rwokutaura+ kuti ndizivise chakavanzika chitsvene chemashoko akanaka,+
20 andiri kushanda ndiri mumiririri wawo ndakasungwa+ necheni; kuti nditaure pamusoro pawo noushingi sezvandinofanira kutaura.+
21 Zvino kuti muzivewo nezvangu, kuti ndakadii, Tikiko,+ hama inodiwa nomushumiri akatendeka munaShe, achakuzivisai zvose.+
22 Ndiri kumutuma kwamuri nokuda kwaizvozvi, kuti muzive nezvezvinhu zvine chokuita nesu uye kuti anyaradze mwoyo yenyu.+
23 Hama ngadzive norugare norudo nokutenda zvinobva kuna Mwari Baba naShe Jesu Kristu.
24 Mutsa usina kukodzera kuwanwa+ ngauve nevaya vose vanoda Ishe wedu Jesu Kristu nenzira isingaori.
© 2014 Watch Tower Bible and Tract Society of Pennsylvania.
|


text:
Rutsaudzo rwechiedza
Muchidzidzo fundoyetsimba, rutsaudzo rwechiedza (refraction of light in English) rwunotaura kubhendeswa nokushandurwa rudzivo kunoita masaisai kana achipfuura muhwendedzo (medium) hwakasiyana. Panoshanduka hwendedzo, muchacha wesaisai unoshanduka asi hwiriro hwemasaisai haushanduke. Rutsaudzo rwechiedza runoonekwa kana masaisai achisvika pahwendedzo negonyo risiri 90o kana 0o. Rutsaudzo rwechiedza runonyanya kuonekwa pamasaisai echiedza, asi runoitikawo kana masaisai emuriro achipfuura muhwendedzo hwakasiyana. Rutsaudzo runoitika kana masaisai emvura achipfuura mumvura yakadzika zvakasiyana. Chiitiko chekukombamiswa kana kutsaudzwa kwechiedza pakati pehwendedzo huviri chinotsanangurwa nemutemo waSnell unonyorwa sezvinotevera:
Pane hwendedzo huviri huri kudarikwa nesaisai rine dendera pa mineti rakafanana, rheshiyo yemasine egonyo rokusvika θ1 negonyo rerutsaudzo θ2 yakaenzana nerheshiyo yemuchacha muhwendedzo mbiri (v1 / v2). Zvakare rheshiyo idzi dzakaenzana nemusunamiswa werheshiyo dzemutendeki werutsaudzo, (n2 / n1):
Kurerutsa mutauro[chinja | edit source]
- Mutendeki werutsaudzo - refractive index.
- Gonyo rokusvika - Angle of incidence.
- Gonyo rerutsaudzo - Angle of refraction.
- Kutsauka zvinoreva kubva panzira nyanga iri kufambwa nayo kuchiendwa neimwe ine rudzivo (direction) rwakasiyana.
Tsananguro[chinja | edit source]
Rutsaudzo chiitiko chinoonekwa kana masaisai achidarika hwendedzo mbiri dzine mutendeki werutsaudzo wakasiyana. Pamuganhu wehwendedzo mbiri idzi, muchacha wemasaisai unoshandurwa, izvi zvokonzera kushandura kwerudzivo rwuri kufamba nemasaisai. Hurefu hwemasaisai hunoshanduka asi mudida wacho haushanduke.


text:
VECHIDUKU VANOBVUNZA KUTI
Ndingaitei Kuti Ndirege Kunyanya Kusuruvara?
“Shamwari dzangu padzinosangana nematambudziko ndinodzibatsira kuagadzirisa uye zvinhu zvinobva zvavafambira zvakanaka. Asi vanhu vakawanda havazivi kuti pandinoenda kumba ndinonozvivharira mumba ndotanga kuchema pamusoro pematambudziko andinawo.”—Kellie.
“Pandinenge ndakaora mwoyo, ndinogara ndiri ndega. Pandinokokwa nevamwe, ndinotsvaga zvikonzero zvokuti ndisaenda. Ndinogona kuita kuti vomumhuri mangu vasaona kuti ndakasuruvara. Vanofunga kuti zviri kundifambira zvakanaka.”—Rick.
Wakambovawo nepfungwa dzakafanana nedzaKellie kana kuti Rick here? Kana zvakadaro, usakurumidza kufunga kuti pane zvisina kumira zvakanaka pauri. Chokwadi ndechokuti munhu wose anosuruvara apo neapo. Ndizvowo zvaiitika kune varume nevakadzi vakatendeka vemuBhaibheri.—1 Samueri 1:6-8; Pisarema 35:14.
Dzimwe nguva unogona kuziva zvinenge zvaita kuti usuruvare; asi dzimwe nguva ungasazviziva. Anna ane makore 19 anoti, “Hazvirevi hazvo kuti unosuruvara chete kana waomerwa noupenyu. Unogona kusuruvara chero nguva kunyange usina kana dambudziko muupenyu hwako. Hazvitsananguriki, asi zvinoitika!”
Pasinei nokuti zvii zvakakonzera—kunyange zvichiita sezvisipo—ungaitei kana wanyanya kusuruvara? Edza kuita zvinotevera:
Taura zviri kukunetsa. Paaishushikana mupfungwa, Jobho akati: “Ndichataura mweya wangu uchirwadziwa!”—Jobho 10:1.
Kellie anoti: Pashure pokutaura nemumwe munhu ndinonzwa ndarerukirwa. Pakupedzisira, mumwe munhu anenge ava kuziva dambudziko rangu. Anogona kundibatsira kukunda dambudziko racho!
Nyora zviri kukunetsa. Kana kusuruvara kwaita kuti usava netariro muupenyu, ungada kuedza kunyora papepa manzwiro auri kuita. Mumapisarema ake akafuridzirwa, dzimwe nguva Dhavhidhi aitaura nezvekusuruvara kwakanyanya kwaaiita. (Pisarema 6:6) Kunyora nezvemanzwiro akadaro kungakubatsira kuti ‘uchengetedze uchenjeri hunobatsira nemano okufunga.’—Zvirevo 3:21.
Heather anoti: Kusuruvara kunoita kuti ndivhiringidzike asi kunyora pasi zvinhu zviri kundinetsa kunondibatsira kuti ndizive zvokugadzirisa. Paunonyora nezvemanzwiro ako wobva wagadzirisa dambudziko racho kusuruvara kunobva kwadzikira.
Nyengetera nezvezviri kukunetsa. Bhaibheri rinoti kana ukanyengetera pamusoro pezvinokunetsa, ‘rugare rwaMwari runopfuura kufunga kwose rucharinda mwoyo wako nesimba rako rokufunga.’—VaFiripi 4:6, 7.
Esther anoti: Ndaiedza kutsvaka chaiita kuti ndinzwe ndakasuruvara, asi ndaichishayiwa. Ndakakumbira Jehovha kuti andibatsire kuti ndifare. Zvaindivhiringidza kuti ndaisuruvara pasina chikonzero. Pakupedzisira zvokusuruvara zvakapera. Usarerutsa simba remunyengetero!
Zvaungaita: Gara uchishandisa pfungwa dziri pana Pisarema 139:23, 24 paunonyengetera kuna Jehovha. Durura mwoyo wako uye mukumbire kuti akubatsire kuziva zviri kuita kuti usuruvare.
Kuwedzera pamazano ari pamusoro apa, pane zvinokosha zvaunogona kuwana muShoko raMwari, Bhaibheri. Kuzadza pfungwa dzako nemashoko anovaka anowanika munyaya dziri muBhaibheri kunogona kuita kuti unzwe zvakanaka.—Pisarema 1:1-3.
Kana ukaramba uchingonzwa wakasuruvara
Ryan anoti, “Mamwe mazuva ndinonzwa sokuti zviri nani kuramba ndakarara mumagumbezi.” Ryan anonetseka nechirwere chekunyanya kusuwa (depression). Vanoongorora vanoti vechiduku vanenge 25 pa100 voga voga vanonetseka nerumwe rudzi rwokunyanya kusuwa vasati vasvika pakuva vanhu vakuru.
Ungaziva sei kana uine chirwere chekunyanya kusuwa? Zvimwe zviratidzo zvinosanganisira kugara wakangoti kwindi, kungozviita zindoga, kunzwa kakusafarira zvinenge zvinhu zvose hazvo, kuchinja zvikuru pamadyiro aunoita uye kurara zvisina kutsarukana uye kungozvipa mhosva zvisina basa.
Ichokwadi kuti anenge munhu wose anombova nezviratidzo izvi pane dzimwe nguva. Asi kana zviratidzo izvi zvikaramba zviripo kwevhiki dzakati wandei, wadii kumbotaura nevabereki vako nezvekuonekwa nachiremba? Chiremba anogona kukubatsira kuona kana kusuruvara kwako kuchida kurapwa.
Kana uine chirwere chekunyanya kusuwa haufaniri kunyanya kunetseka. Vakawanda vaiva nechirwere ichi pavakarapwa vakatanga kunzwa zviri nani! Pasinei nokuti kusuruvara kwako kunokonzerwa nedepression kana kuti kwete, yeuka mashoko anonyaradza ePisarema 34:18 anoti: “Jehovha ari pedyo nevaya vakaora mwoyo; anoponesa vaya vakadzvinyirirwa.”


text:
Mugodhi
Mugodhi (Mine in English) imhando yehushangazhi hunochera matombo akakosha kubva muvhu, nokukorora simbi kubuda mumatombo anenge acherwa. Matombo aya anogona kunge aine simbi dzakakosha kana kuti achishandiswa mune mamwe mabasa anowanikwa muhushangazhi.
- Munyika yeZimbabwe mune migodhi inochera simbi dzakakosha dzinoti:ndarama; platiunum; chrome uye lithium.
- Kunoitawo migodhi inochera mamwe matombo asiri esimbi anoti: ngoda; limestone; magnesium uye silicates.
- Matombo asina simbi yakakosha anodanwa kunzi mambara - (waste rock in English).


text:
Josiah Tongogara
Josiah Tongogara igamba rehondo yeChimurenga yakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain.
Tongogara aiva mutungamiri wemawuto erusununguko reZanla. Murume uyu akafa mutsaona yemugwagwa munguva munyika yeMozambique apo anga ari murwendo kubva kuMaputo kuenda kuZimbabwe. Rufu rwake rwakaitika mumwaka wokuti vatema vakanga vogadzirira kuwana kuzvitonga kuzere. Pane makakatanwa asina kupera kusvika nazvino pamusoro pefiro yaJosiah Tongogara. Rumwe rutivi ndorunoti akafa ichingovawo tsaona yakafanana nedzimwe tsaona; rumwe rutivi rune kufungidzira kuti akauraiwa nevabiyake vatungamiri vehondo yerusununguko.


text:
Mukokeri Mukuru
Mukokeri Mukuru (Managing Director or Chief Executive Officer) anenge ari mushandi wesangano uye ari nhengo yeDare reVakokeri aine basa rokutungamira mabasa esangano zuvanezuva. Mukokeri Mukuru anoshanda ari pasi peDare reVakokeri achipanga mazano mudare iri. Kuti muzvinabamba zvinoreva kuti ndiye mukuru anotungamira mabasa anoitwa nemapazi ose anounza hupfumi kusangano kana kambani.
Mukokeri webamba (Executive Director) anenge ari mukokeri anoshandira sangano riri kutaurwa nezvaro zuva-nezuva, ari anoona kuti zvirongwa zvedare revakokeri, zviri kutevedzerwa nokuwaniswa midziyo, mari nehumhizha hunodikwana mubazi raanotungamira.
Mukokeri weMushininga (Chief Operating Officer or Operations Director) anenge ari mukokeri uye mushandi weSangano anotungamira mabasa esangano mazuva ose. Mutungamiri weMushaninga anoshanda ari pasi peMukokeri Mukukuru.
Mukokeri wezveMari kana kuti Mukokeri wezveMuduso (Finance Director or Chief Financial Officer)
Mukokeri wezveVashandi (Human Resources Director)
Mukokeri wezveKutengeserana (Marketing Director)
Mukokeri wekunze (Non-executive director or outside director) anenge ari nhengo yeDare reVakokeri asi asiri mukokeri mushandi.


text:
Asia
Asia ndiro ziendaenda redunhu rakabatana neAfrica neEurope. Asia ndieo ziwumbe rakakura pana ose pahuwandu hwevanhu uye kukura kwedunhu racho.
Taranyika[chinja | edit source]
Asia ndiyo chikamu chiri kumabvazuva kweziendanakuenda reEurasia. Asia neEurope dzine muganhu pachisuvi chemvura chiri pamakomo eUral neCaucasus, parwizi Ural, negungwa Caspian Sea neBlack Sea. Dzinoganhurana zvakare pamvura inobatanidza Black Sea neAegean Sea. KuMaodzanyemba kweEurope kune Artic Sea nemamwe makungwa, kuMadokero kune gungwa Atlantic, kuChamhembe kune gungwa Mediterranean neBlack Sea nemuronga unobatanidza magungwa aya. Europe inopatsanurana neAfrica pagungwa reMediterranean iyo iri kuMaodzanyemba kweAfrica.
Kubva panyika yeTurkey zvichienda kumabvazuva inenge yava Asia, ichinobatanidzira Middle East, India, China, kunosvika kuKorea. Asia ine zvitsuwa zvakawanda zvinosanganisira Japan, Indonesia, Malaysia, Philippines, Taiwan, Hong Kong, nezvimwewo.
Nyika dzine hugari hwevanhu vazhinji dziri muAsia dzinoti, China, India, neIndonesia. Russia ndiyo nyika yakanyanya kukura muziwumbe reAsia.


text:
WASHINGTON
—
Munyika maita mutauro wakanyanya pamusoro pekudzidziswa kwemitauro muzvikoro.
Vamwe vagari vekuMatabeleland vari kuchema chema kuti mudunhu ravo mune varairidzi vakawanda muzvikoro zvedzidzo yepasi vasingataure chiNdevere. Vanotiwo varairidzi ava vari kukanganisa zvakanyanya mutauro wechiNdevere, izvo zviri kuita kuti vana vakawanda vechikoro vakundikane muzvidzidzo zveNdebele.
Asi vamwe vari kutiwo kubva bumbiro remitemo zvarati Zimbabwe inocherechedza mitauro gumi nemitanhatu kusanganisirawo Kalanga, Nambya, Ndau, Shangani, Tswana ne sign langauge, hapana kana chaitwa nehurumende kuona kuti mitauro iyi yadzidziswa muzvikoro.
Gurukota rinoona nezvedzidzo, VaLazerus Dokora, vanoti vari kuyedza kugadzirisa dambudziko iri.
Tonga chete ndiyo yakwanisa kuti itange kunyorwa pabvunzo dzeGrade 7.
Vakuru vehurumende vanoti vane chido chekugadzirisa dambidziko iri asi hapana mari yacho.
Mutungamiri weCollege Lecturers Association of Zimbabwe, VaDavid Dzatsunga, vanoti kumakoreji anodzidzisa varairidzi vanouya kuzodzidza chiNdevere vashoma.
Vaive murairidzi uye vari nhengo yeparamende, VaFelix Magalela Mafa Sibanda, vanotiwo zviri kuitwa nehurumende kukanganisa kukuru.
Hurukuro naVaDavid Dzatsunga naVaFelix Magalela Mafa Sibanda


text:
CHITSAUKO 16
Tsigira Kunamata Kwechokwadi
Bhaibheri rinodzidzisei nezvokushandiswa kwemifananidzo uye kunamata madzitateguru?
VaKristu vanoona sei mazororo echitendero?
Ungatsanangurira sei vamwe zvaunotenda usingavagumburi?
1, 2. Mubvunzo upi waunofanira kuzvibvunza pashure pokusiya chitendero chenhema, uye nei uchifunga kuti izvi zvinokosha?
NGATITII waziva kuti nzvimbo yose yauri kugara yakasvibiswa. Mumwe munhu ave achirasira marara ane chepfu munzvimbo yacho pachivande, uye iye zvino mamiriro acho ezvinhu ava kuisa upenyu pangozi. Waizoita sei? Hapana mubvunzo kuti waizobva imomo kana waikwanisa. Asi pashure pokuita izvozvo, waizongotarisana nomubvunzo uyu unokosha, ‘Ndakakuvadzwa here nechepfu?’
2 Mamiriro ezvinhu akafanana anovapo pane zvechitendero chenhema. Bhaibheri rinodzidzisa kuti kunamata kwakadaro kwakasvibiswa nedzidziso uye maitiro zvisina kuchena. (2 VaKorinde 6:17) Ndokusaka zvichikosha kuti ubude mu“Bhabhironi Guru,” umambo hwenyika hwechitendero chenhema. (Zvakazarurwa 18:2, 4) Wakaita izvi here? Kana zvakadaro, unofanira kurumbidzwa. Zvisinei, hazvina kukwana kungozviparadzanisa kana kuti kubuda muchitendero chenhema. Pashure paizvozvo, unofanira kuzvibvunza kuti, ‘Ndichine zvimwe zvinhu zvokunamata kwenhema zvakasaririra mandiri here?’ Funga nezvemimwe mienzaniso.
MIFANANIDZO UYE KUNAMATA MADZITATEGURU
3. (a) Bhaibheri rinotii nezvokushandiswa kwemifananidzo, uye nei vamwe vangaomerwa nokubvuma maonero aMwari? (b) Chii chaunofanira kuita nezvinhu chero zvipi zvazvo zvauinazvo zvine chokuita nokunamata kwenhema?
3 Kwemakore vamwe vave vaine mifananidzo kana kuti nzvimbo dzinochengeterwa zvinhu zvitsvene mumusha mavo. Ko iwe unazvo here? Kana zvakadaro, ungafunga kuti hazvinzwisisiki kana kuti hazvina kururama kunyengetera kuna Mwari pasina rubatsiro rwezvinhu zvinooneka zvakadaro. Ungatozviona zvakaoma kuti usiyane nezvimwe zvinhu izvi. Asi Mwari ndiye anotaura manamatirwo aanofanira kuitwa, uye Bhaibheri rinodzidzisa kuti haadi kuti tishandise mifananidzo. (Eksodho 20:4, 5; Pisarema 115:4-8; Isaya 42:8; 1 Johani 5:21) Naizvozvo unogona kutsigira kunamata kwechokwadi nokuparadza zvinhu chero zvipi zvazvo zvauinazvo zvine chokuita nokunamata kwenhema. Zvechokwadi, svika pakuzviona sokuonekwa kwazvinoitwa naJehovha—sechinhu “chinosemesa.”—Dheuteronomio 27:15.
4. (a) Tinoziva sei kuti kunamata madzitateguru hakubatsiri? (b) Nei Jehovha akarambidza vanhu vake kuita zvemidzimu chero kupi zvako?
4 Kunamata madzitateguru kwakazara muzvitendero zvenhema zvakawanda. Vasati vadzidza chokwadi cheBhaibheri, vamwe vaidavira kuti vakafa vane zvavanoziva vari munzvimbo isingaoneki uye kuti vanogona kubatsira kana kuti kukuvadza vapenyu. Zvichida waiwanzoita zvakawanda kuti ufadze madzitateguru ako akafa. Asi sezvawakadzidza muChitsauko 6 chebhuku rino, vakafa hapana kwavari uye havana chavanoziva. Saka, kuedza kukurukura navo hakubatsiri. Mashoko chero api zvawo anoita seanobva kumudiwa akafa zvechokwadi anobva kumadhimoni. Saka, Jehovha akarambidza vaIsraeri kuedza kutaura nevakafa kana kuti kuita zvemidzimu chero kupi zvako.—Dheuteronomio 18:10-12.
5. Ungaitei kana kare waishandisa mifananidzo kana kuti wainamata madzitateguru?
5 Kana kushandisa mifananidzo kana kuti kunamata madzitateguru zvaiva manamatiro ako ekare, ungaitei? Verenga uye fungisisa zvikamu zveBhaibheri zvinokuratidza maonero anoita Mwari zvinhu izvi. Nyengetera kuna Jehovha zuva nezuva nezvechido chako chokutsigira kunamata kwechokwadi, uye mukumbire kuti akubatsire kufunga sezvaanoita.—Isaya 55:9.
KRISIMASI—YAISAPEMBERERWA NEVAKRISTU VEPAKUTANGA
6, 7. (a) Krisimasi inonzi kupemberera chii, uye vateveri vaJesu vomuzana remakore rokutanga vakaichengeta here? (b) Kupembererwa kwemazuva okuberekwa kwakanga kwakabatana nechii munguva yevadzidzi vaJesu vepakutanga?
6 Kunamata kwomunhu kungasvibiswa nechitendero chenhema panyaya dzemazororo akakurumbira. Somuenzaniso, funga nezveKrisimasi. Krisimasi inonzi kupemberera kuberekwa kwaJesu Kristu, uye zvinenge zvitendero zvose zvinoti ndezvechiKristu zvinoipemberera. Asi, hapana uchapupu hwokuti vadzidzi vaJesu vomuzana remakore rokutanga vakachengeta zororo rakadaro. Bhuku rinonzi Sacred Origins of Profound Things rinoti: “Kwemazana maviri emakore pashure pokuberekwa kwaKristu, hapana aiziva, uye vanhu vashomanana ndivo vaiva nehanya nomusi chaiwo waakaberekwa.”
7 Kunyange kudai vadzidzi vaJesu vakaziva musi chaiwo waakaberekwa, vangadai vasina kuupemberera. Nei? Nokuti, sokutaura kunoita The World Book Encyclopedia, vaKristu vepakutanga “vaiona kupemberera kuberekwa kwomunhu chero upi zvake setsika yechihedheni.” Kuchengetwa kwemazuva okuberekwa kunongotaurwa muBhaibheri chete ndokuya kwevatongi vaviri vakanga vasinganamati Jehovha. (Genesisi 40:20; Mako 6:21) Kupemberera mazuva okuberekwa kwaiitirwawo kuremekedza vanamwari vechihedheni. Somuenzaniso, pana May 24 vaRoma vaipemberera zuva rokuberekwa kwamwarikadzi Diana. Pazuva raitevera, vaichengeta zuva rokuberekwa kwamwari wavo wezuva, Apollo. Saka, kupembererwa kwemazuva okuberekwa kwakanga kwakabatana nechihedheni, kwete nechiKristu.
8. Tsanangura kubatana kwakaita kupembererwa kwezuva rokuberekwa nokutenda mashura.
8 Pane chimwe chikonzero nei vaKristu vomuzana remakore rokutanga vaisapemberera zuva rokuberekwa kwaJesu. Zvingangodaro kuti vadzidzi vake vaiziva kuti kupemberera mazuva okuberekwa kwakanga kwakabatana nemashura. Somuenzaniso, vaGiriki vakawanda nevaRoma vomunguva yekare vaidavira kuti mudzimu waivapo pakuberekwa kwomunhu mumwe nomumwe uye waidzivirira munhu iyeye kwoupenyu hwose. “Mudzimu uyu waiva noukama husinganzwisisiki namwari aiva nezuva rokuzvarwa rakaberekwa munhu wacho,” rinodaro bhuku rinonzi The Lore of Birthdays. Chokwadi Jehovha aisazofadzwa nomutambo chero upi zvawo waizobatanidza Jesu nokutenda mashura. (Isaya 65:11, 12) Saka Krisimasi yakasvika sei pakupembererwa nevanhu vakawanda?
KWAKABVA KRISIMASI
9. December 25 akasarudzwa sei kuti ave musi wokupemberera kuberekwa kwaJesu?
9 Vanhu vakatanga kuchengeta kuberekwa kwaJesu pana December 25 patodarika mazana emakore anoverengeka pashure pokunge ararama pano pasi. Asi iwoyo handiwo waiva musi wakaberekwa Jesu, nokuti zviri pachena kuti akaberekwa muna October. * Saka nei December 25 akasarudzwa? Gare gare, zvichida vamwe vaizviti vaKristu “vakashuva kuti musi wacho uwirirane nomutambo wechihedheni weRoma wokupemberera ‘musi wokuberekwa kwezuva risingakundwi.’” (The New Encyclopædia Britannica) Muchando, zuva paraiita sokuti harina simba zvakanyanya, vahedheni vaiita mitambo yokuita kuti zuva iri raiunza kudziya nechiedza ridzoke richibva kwarainge raenda kure kure. Vaifunga kuti December 25 ndiwo musi waitanga kudzoka zuva. Vachiedza kutendeutsa vahedheni, vatungamiriri vezvitendero vakagamuchira mutambo uyu ndokuedza kuita kuti uite sowe“chiKristu.” *
10. Munguva yakapfuura, nei vamwe vanhu vaisapemberera Krisimasi?
10 Vanhu vave vachiziva kwenguva refu kuti Krisimasi inobva kuchihedheni. Zvayaisabva mumagwaro, Krisimasi yakarambidzwa muEngland uye mune dzimwe nyika dzaiva pasi peAmerica muzana remakore rechi17. Chero munhu upi zvake aigara kumba achirega kuenda kubasa pazuva reKrisimasi aifanira kubhadhariswa. Zvisinei, munguva pfupi, tsika dzacho dzekare dzakanga dzadzoka, uye dzimwe itsva dzakawedzerwa. Krisimasi yakavazve zororo guru, uye ndizvo zvaichiri munyika dzakawanda. Zvisinei, nokuda kwokubatana kwakaita Krisimasi nechitendero chenhema, vaya vanoda kufadza Mwari havaipembereri kana kuti chero mamwe mazororo anobva mukunamata kwechihedheni. *
KWAKABVA MAZORORO KUNOMBONYANYA KUKOSHA HERE?
11. Nei vamwe vanhu vachipemberera mazororo, asi chii chatinofanira kunyanya kuva nehanya nacho?
11 Vamwe vanobvuma kuti mazororo akadai seKrisimasi akabva kuchihedheni asi vanofunga kuti hazvina kuipa kuapemberera. Chokwadika, vanhu vakawanda vanenge vasingafungi nezvokunamata kwenhema pavanochengeta mazororo. Iyi nguva inoitawo kuti mhuri dzive nemikana yokuva pamwe chete. Aya ndiwo manzwiro aunoita here? Kana zvakadaro, zvimwe kuda mhuri, kwete kuda chitendero chenhema, ndiko kunoita kuti kutsigira kunamata kwechokwadi kuite sokwakaoma. Iva nechokwadi chokuti Jehovha, uyo akatanga mhuri, anoda kuti uve noukama hwakanaka nehama dzako. (VaEfeso 3:14, 15) Asi unogona kusimbisa kubatana kwakadaro nenzira dzinofarirwa naMwari. Nezvenyaya yatinofanira kunyanya kuva nehanya nayo, muapostora Pauro akanyora kuti: “Rambai muchiva nechokwadi chezvinhu zvinogamuchirika kunaShe.”—VaEfeso 5:10.
12. Enzanisira nei tichifanira kudzivisa tsika uye mhemberero zvakabva munzvimbo dzisina kuchena.
12 Zvimwe unofunga kuti kwakabva mazororo hakunei nokupembererwa kwaanoitwa mazuva ano. Kwaakabva kunombonyanya kukosha here? Hungu! Kuenzanisira: Ngatitii waizoona suwiti iri munoyerera mvura yetsvina. Waizonhonga suwiti iyoyo woidya here? Chokwadika kwete! Suwiti iyoyo haina kuchena. Kufanana nesuwiti iyoyo, mazororo angaita seakanaka, asi akatorwa munzvimbo dzisina kuchena. Kuti titsigire kunamata kwechokwadi, tinofanira kuva nemaonero akaita seaya omuprofita Isaya, uyo akaudza vanamati vechokwadi kuti: “Musabata chinhu chisina kuchena.”—Isaya 52:11.
SHANDISA UNGWARU PANE ZVAUNOITA NEVAMWE
13. Matambudziko api angamuka pausingabatanidzwi mumazororo?
13 Matambudziko angamuka paunosarudza kusabatanidzwa mumazororo. Somuenzaniso, vaunoshanda navo vanganetseka kuti nei usingaiti zvimwe zvinoitwa pabasa zvine chokuita nemazororo. Zvakadini kana ukapiwa chipo cheKrisimasi? Zvaizova zvakaipa here kuchitambira? Zvakadini kana wawakaroorana naye asingatendi zvaunotenda? Ungava sei nechokwadi chokuti vana vako havanzwi sokuti vari kunyimwa chimwe chinhu nokuti havapembereri mazororo?
14, 15. Ungaita sei kana ukanzi muve nezororo rakanaka kana kuti kana mumwe munhu achida kukupa chipo?
14 Ungwaru hunodiwa kuti unzwisise zvokuita mumamiriro ezvinhu mamwe nemamwe. Kana ukangonzi muve nezororo rakanaka, unogona kungotenda munhu wacho. Asi ngatitii uri kukurukura nomunhu waunogara uchiona kana kuti waunoshanda naye. Kana zvakadaro, ungasarudza kutaura zvakawanda. Muzviitiko zvose, ngwarira. Bhaibheri rinopa zano rokuti: “Kutaura kwenyu ngakuve nenyasha nguva dzose, kwakarungwa nomunyu, kuti muzive mapinduriro amunofanira kuita.” (VaKorose 4:6) Ngwarira kuti urege kuratidza kuti hauremekedzi vamwe. Asi, nounyanzvi tsanangura maonero ako. Nyatsotsanangura kuti haushori kupa zvipo uye kuungana asi unosarudza kubatanidzwa muzviitiko izvi panguva yakasiyana.
15 Zvakadini kana mumwe munhu achida kukupa chipo? Zvakawanda zvine chokuita nemamiriro acho ezvinhu. Munhu wacho anenge achikupa angati: “Ndinoziva kuti haupembereri zororo racho. Asi ndiri kuda kukupa izvi.” Ungasarudza kuti kutambira chipo chacho mumamiriro ezvinhu iwayo hakuna kufanana nokubatanidzwa muzororo racho. Chokwadi, kana munhu wacho ari kukupa asingazivi zvaunotenda, ungataura kuti hauchengeti zororo racho. Izvi zvaizobatsira kutsanangura nei uchigamuchira chipo asi usingapiwo chipo panguva yakadaro. Ukuwo, kwaizova kuchenjera kusatambira chipo kana chikapiwa nevavariro iri pachena yokuratidza kuti hauomereri pane zvaunotenda kana kuti waizobvuma kuti uwane zvinhu zvokunyama.
ZVAKADINI NENHENGO DZEMHURI?
16. Ungashandisa sei unyanzvi pakukurukura nyaya dzine chokuita nemazororo?
16 Zvakadini kana nhengo dzemhuri dzisingatendi zvaunotenda? Zvakare, zviite nokungwarira. Hapana chikonzero chokupikisa tsika yoga yoga kana kuti mhemberero iyo hama dzako dzinosarudza kuchengeta. Asi, remekedza maonero adzo, iwe sezvaunoda kuti dziremekedze maonero ako. (Mateu 7:12) Dzivisa maitiro chero api zvawo angaita kuti ubatanidzwe muzororo racho. Asi, ratidza kunzwisisa pazvinhu zvisinei nokupemberera kwacho chaiko. Chokwadi, nguva dzose unofanira kuita zvinhu zvinokusiya uine hana yakanaka.—1 Timoti 1:18, 19.
17. Ungabatsira sei vana vako kuti varege kunzwa sokuti vari kunyimwa chimwe chinhu nokuti vanoona kuti vamwe vari kupemberera mazororo?
17 Ungaitei kuti vana vako varege kunzwa sokuti vari kunyimwa chimwe chinhu nokuti havapembereri mazororo asiri omumagwaro? Zvakawanda zvine chokuita nezvaunoita pane dzimwe nguva dzegore. Vamwe vabereki vanoronga nguva dzokupa vana vavo zvipo. Chimwe chezvipo zvakanakisisa chaungapa vana vako inguva yako uye kutarisira kworudo.
NAMATA NENZIRA YECHOKWADI
18. Kupinda misangano yechiKristu kungakubatsira sei kutsigira kunamata kwechokwadi?
18 Kuti ufadze Mwari, unofanira kuramba kunamata kwenhema, wotsigira kunamata kwechokwadi. Izvi zvinosanganisirei? Bhaibheri rinoti: “Ngatirangarirane kuti tikurudzirane kuva norudo nemabasa akanaka kwazvo, tisingaregi kuungana kwedu, setsika ine vamwe, asi tikurudzirane, kunyanya zvamunoona zuva richiswedera pedyo.” (VaHebheru 10:24, 25) Misangano yechiKristu inguva dzinofadza dzokuti unamate Mwari nenzira yaanofarira. (Pisarema 22:22; 122:1) Pamisangano yakadaro, vaKristu vakatendeka ‘vanokurudzirana.’—VaRoma 1:12.
19. Nei zvichikosha kuti uudze vamwe zvinhu zvawakadzidza muBhaibheri?
19 Imwe nzira yaungatsigira nayo kunamata kwechokwadi ndeyokuudza vamwe zvinhu zvawakadzidza muBhaibheri neZvapupu zvaJehovha. Zvechokwadi, vanhu vakawanda vari “kuchema nokugomera” nokuda kwezvakaipa zviri kuitika munyika mazuva ano. (Ezekieri 9:4) Zvimwe unoziva vanhu vari kudaro. Wadii kutaura navo nezvetariro yako inobva muBhaibheri yenguva yemberi? Sezvaunoshamwaridzana nevaKristu vechokwadi uye sezvaunoudza vamwe chokwadi cheBhaibheri chinoshamisa chawakadzidza, uchaona kuti kuda tsika dzokunamata kwenhema chero kupi zvako kungave kwakasara mumwoyo mako kuchanyangarika zvishoma nezvishoma. Iva nechokwadi chokuti uchafara zvikuru uye uchawana zvikomborero zvakawanda kana ukatsigira kunamata kwechokwadi.—Maraki 3:10.
^ ndima 9 Mutambo unonzi Saturnalia wakabatsirawo pakusarudzwa kwaDecember 25. Mutambo uyu waikudza mwari wokurima weRoma waiitwa pana December 17-24. Kuita mabiko, kufara, uye kupa zvipo zvaiitwa pamutambo weSaturnalia.
^ ndima 10 Kuti uwane kukurukurwa kwokuti vaKristu vechokwadi vanoona sei mazororo akakurumbira, ona Mashoko Okuwedzera, mapeji 222-3.


text:
Mavhidhiyo epaJW.ORG
Pamavhidhiyo edu ari paIndaneti tarisa uone raunoda. Ona kana kuti kopa mavhidhiyo anobatsira mhuri, vari kuyaruka uye vana. Ona mavhidhiyo anotaura nezveZvapupu zvaJehovha.
ZVINOTAURWA NEVEZERA RAKO
Vechiduku Vanotaura Nezvekuva Neutano Hwakanaka
Zvinokuomera here kuti udye zvinovaka muviri uye kuita maekisesaizi? Muvhidhiyo ino vechiduku vanotaura zvavanoita kuti vave neutano hwakanaka.
IVA SHAMWARI YAJEHOVHA
Vana—Makavachengeteswa naMwari (Rwiyo 88)
Waizviziva here kuti vana chipo chinokosha chinobva kuna Mwari? Dzidza mashoko erwiyo urwu uzoimbawo parwunenge rwuchiimbwa.
IVA SHAMWARI YAJEHOVHA
Teerera, Wozviita, Ukomborerwe (Rwiyo 120)
Imba pamwe chete naKuda naSarudzai woona kuti sei kuteerera kuchiita kuti tifare.
IVA SHAMWARI YAJEHOVHA
“Paridza Shoko” (Rwiyo 92)
Wakagadzirira here kuimba nezvekuparidza shoko raMwari?
IVA SHAMWARI YAJEHOVHA
Kuva Shamwari yaJehovha (Rwiyo 106)
Unoda here kuva shamwari yaMwari? Mashoko ari murwiyo urwu anogona kukubatsira kuti uve shamwari yaMwari.
IVA SHAMWARI YAJEHOVHA
Tinokutendai, Jehovha (Rwiyo 2)
Nei uchitenda Jehovha? Ona kuti zvikonzero zvingani zvaungawana paunenge uchiimba rwiyo urwu.
IVA SHAMWARI YAJEHOVHA
Ndokumbirawo Uye Maita Basa
Caleb anoona kuti kutaura mashoko aya kunobatsira.
IVA SHAMWARI YAJEHOVHA
Hande Kunoparidzira
Sophia agadzirira here kuenda kunoparidzira? Tarisa vhidhiyo kuti uone kuti unogadzirira sei.
IVA SHAMWARI YAJEHOVHA
Nyengetera Chero Nguva
Vhidhiyo iyi inogona kukopwa inodzidzisa vana kuti vanganyengetera kuna Jehovha nguvai uye vari panzvimbo yakaita sei.
IVA SHAMWARI YAJEHOVHA
Kuba Kwakaipa
Mwari anoona sei kuba? Verenga Eksodho 20:15. Ona vhidhiyo uye dzidza zvakawanda kubva pane zvinoitwa naCaleb.


text:
HARARE — Kunyange hazvo paine mutauro pamusoro pechirongwa chekuvandudza zvigayo zvemvura muHarare, vakasanobata chinzvimbo chamabharani mukuru weguta, Amai Josephine Ncube, pamwe nemumwe mukuru wekambani yekuChina iri kutungamiria chirongwa ichi, VaZhang Xin, vanoti chirongwa ichi chiri kufamba zvakanaka chose uye chichapera nekukasika kudarika nguva yange yakatarwa.
Vachitataura nemakurukota ehurumende pamwe nevatori venhau vange vachishanya kunzvimbo inocheneswa mvura yeMorton Jafrray neChina, Amai Ncube vati chirongwa ichi chakatanga gore rapfuura chiri kufamba zvakanaka uye chave kuzopera gore rinouya kunyange hazvo change chakatarisirwa kupera muna 2016.
Vanoti zvimwe zvinodiwa kushandisa zvatove munyika uye vari kugutsikana nebasa riri kuitwa.
VaXin, avo vanove mutevedzeri wemukuru wekambani yeChina Machinery and Engineering Corporation muZimbabwe, iyo iri kutungamira chirongwa ichi, vati vanotarisira kuti michina nezvimwe zvese zvasara zvinoda kushandiswa pachirongwa ichi zvichange zvave munyika muna Mbudzi gore rino.
Vati vanoziva kuti chirongwa ichi chakakosha kuguta reHarare uye vari kuedza napose pavanogona napo kuti guta reHarare riwane mvura yakawanda uye yakachena.
Amai Ncube vati chirongwa ichi chicharerutsa dambudziko remvura uye vati panotoda kuvakwa mamwe madhamu kuitira kuti dambudziro remvura ripere muHarare.
Amai Ncube vabvuma kuti pakatengwa motokari dzinodarika makumi mashanu nemabhazi zvichashandiswa nevanhu vari muchirongwa ichi uye vati dzimwe dzacho hadzisi kushandiswa zvichitevera kuchema chema kwakaita vagari vemuHarare.
Asi gurukota rezvematunhu, VaIgnatius Chombo, avo vange vaine gurukota rezvemvura, VaSaviour Kasukuwere, vati hapana chakashata chakaitwa nekanzuru mukutenga motokari idzi vakati kanzuru ingadai yakatotenga motokarri dzakawanda kuti chirongwa ichi chiitwe nemazvo.
Meya veHarare, VaBernard Manyenyeni, vakatosarudza chikwata chiri kuongorora chirongwa ichi sezvo makanzura akagunun’una kuti haana ruzivo rwekuti chiri kufambasei.
VaChombo vati kanzuru yakasungunguka kuenderera mberi neongororo yayo vakati zvichitevera tsananguro yapihwa naAmai Ncube naVaXin zviri pachena kuti chirongwa ichi chiri kuitwa zviri pamwero.
Asi mutevedzeri wameya, VaThomas Muzuva, avo vari muchikwata chiri kuongorora mafambisirwo echirongwa ichi, vati kunyange hazvo paine chokwadi pane zvetaurwa naAmai Ncube naVaXin, chavari kuongorora mitengo yezvinhu zvakatangengwa, motokari nezvimwe zviri kushandiswa muchironga ichi.
Imwe nyanzvi, VaPeter Morris, avo vakaongorora chirongwa chekuvandudza mabasa emvura, vakatozivisa kuti kanzuru inogona kunge yakarasikirwa nemari yakawanda chose sezvo mitengo yezvinhu zviri kushandiswa yainge yakakwidza kudarika mitengo yazvo.
Chirongwa ichi chiri kushandisa mamiriyoni zana nemakumi mana nemana emadhora, chinove chikwereti chakatorwa kuExport and Import Bank yekuChina.
Nyanzvi munyaya dzehupfumi, VaMasimba Manyanya, vanoti pane zvakawanda zvisina kujeka pazvirongwa zvose zvinoitwa nemakambani ekuChina vachiti kazhinji kazhinji anongodomwa kuita mabasa pasina kushambadzwa sezvinofanira kuitwa pamutemo.
Vatiwo makanzura eHarare ari kuita zvakanaka chose nekuongorora chirongwa chiri kuitwa neCMEC yekuChina vachiti chirongwa ichi chichawedzera chikwereti cheguta sezvo guta iri risiri kushanda zvakanaka uye risina hurongwa hwekuti richabhadhara chikwereti ichi seyi.


text:
Nhamba Yokuti 666 Inorevei?
Mhinduro yeBhaibheri
Bhuku rokupedzisira muBhaibheri rinotiudza kuti nhamba yokuti 666 izita rechikara chine misoro 7 nenyanga 10 chinobuda mugungwa. (Zvakazarurwa 13:1, 17, 18) Chikara ichi chinomirira masangano ose ematongerwo enyika anotonga “madzinza ose nevanhu nendimi norudzi.” (Zvakazarurwa 13:7) Kuna Mwari nhamba yokuti 666 inoratidza kuti masangano aya ematongerwo enyika akundikana zvakanyanya kutonga. Sei tichidaro?
Zita racho rine zvarinoreva. Mazita anopiwa naMwari anenge aine zvaanoreva. Somuenzaniso, Mwari akapa Abramu (Baba Vanokudzwa) zita rokuti Abrahamu iro rinoreva kuti “Baba Vemarudzi (Akawanda),” paakamuvimbisa kuti aizova “baba vemarudzi mazhinji.” (Genesisi 17:5) Saka Mwari akapa chikara zita rokuti 666 sechiratidzo chine zvachinomiririra.
Nhamba yokuti 6 inoratidza kusakwana. Bhaibheri rinowanzoshandisa nhamba kumiririra zvimwe zvinhu. Nhamba yokuti 7 inomiririra kuzara kana kuti kukwana. Uye 6 inomiririra kusazara kana kuti kukundikana pamberi paMwari uye inoshandisirwa kuvavengi vaMwari.
Kudzokorora katatu kunoratidza kusimbisa. Pane dzimwe nguva Bhaibheri kana richida kusimbisa chimwe chinhu rinochidzokorora katatu. (Zvakazarurwa 4:8; 8:13) Saka nhamba yokuti 666 inoratidza zvakasimba kuti Mwari anoona masangano ose ematongerwo enyika kuti akundikana zvakanyanya. Masangano aya atadza kuita kuti panyika pave norugare norunyararo izvo zvichagonekwa noUmambo hwaMwari chete.
Chiratidzo chechikara
Bhaibheri rinoti vanhu vanogamuchira “chiratidzo chechikara” nokuti vanochitevera ‘vachichiyemura’ zvokuita senge vachachinamata. (Zvakazarurwa 13:3, 4; 16:2) Kunamata kwavanochiita kunooneka norukudzo rwavanopa kunyika yavo, kumauto enyika yavo nezvimwewo. Bhuku rinonzi The Encyclopedia of Religion rinoti: “Kutsigira nyika chatova chitendero chinoitwa nevanhu mazuva ano.” *
Chiratidzo chechikara chinoiswa paruoko rwemunhu rwokurudyi uye pahuma sei? (Zvakazarurwa 13:16) Pamirayiro yaakapa rudzi rwevaIsraeri Mwari akati: ‘Muisungire sechiratidzo pamaoko enyu, uye inofanira kuva sechiyeuchidzo pahuma yenyu.’ (Dheuteronomio 11:18) Izvi zvakanga zvisingarevi kuti vaIsraeri vaifanira kuisa chiratidzo pamaoko avo nepahuma dzavo, asi chairehwa ndechokuti vaifanira kutungamirirwa nomutemo waMwari pazvose zvavaifunga kana kuita muupenyu. Saka ndizvowo zvinorehwa nenhamba yokuti 666, hazvirevi kuti munhu anotonyorwa nhamba iyi asi kuti zvinoreva kuti vanhu vanobvumira kuti masangano ematongerwo enyika atonge upenyu hwavo. Vanhu vane chiratidzo chechikara vanozviita vavengi vaMwari.
^ ndima 8 Onawo bhuku rinonzi Nationalism in a Global Era, peji 134; uye Nationalism and the Mind: Essays on Modern Culture, peji 94.


text:
MUMWE mukuwasha naambuya vake vemubhuku raMurwira, kwaShe Nyamweda kuMhondoro, vanonzi vatadza kuremekedzana sezvinodiwa patsika dzechivanhu zvekusvika pakudanana izvo zvakatokonzera kuti mukuwasha uyu arambane nemudzimai wake.
Makunakuna aya anonzi ari kuitwa pakati paMuchineripi Chikopfa (33) naJane Muchemwa Zinyawu (40), avo vanova ambuya nemukuwasha.
Jane mudzimai waWellington Zinyawu (48), uyo anova hanzvadzi yaCaroline Zinyawu (33) aiva mukadzi waChikopfa.
Patsika dzechivanhu, mukuwasha naambuya, kunyanya mukadzi watsano, vanofanirwa kunge vachiremekedzana nekunyarana zvakanyanya.
Kwayedza yakaudzwa kuti Chikopfa naJane vakatanga kufambidzana kusvikira Caroline azvionera achibva angotuta twake odzokera kumusha kwevabereki vake.
Caroline akataurwa naye nguva pfupi yadarika ari kuvabereki vake kwaSabhuku Murwira ndokuti ichokwadi kuti imba yake yaparadzwa nemuroora wake, Jane.
“Ndaiva ndakaroorwa naMuchineripi Chikopfa tikasvika pakurambana nekuti akanga ave kudanana nemuroora wangu, mudzimai wehanzvadzi yangu. Inyaya iri pachena isina mubvunzo, ndaivawanikidza kakawanda vachifamba nekurezvana kumba kwandaigara nemurume wangu kana kumba kwehanzvadzi yangu nekuti hanzvadzi yangu inogara iri kubasa.
“Ndakazosiya imba yacho nekuti munhu anodanana neni odananazve nemuroora wangu, hazvireve chinhu,” akadaro Caroline.
Chikopfa naCaroline vakaita mwana mumwe chete.
Caroline akaramba nyaya inotaurwa nevamwe yekuti akarambirwa “zvimwe” nemurume wake.
“Nyaya inotaurwa ndeyekuda kundisvibisa chete, chokwadi chaicho ndechekuti ini ndakaramba Muchineripi Chikopfa nekuda kwekuti aidanana nemuroora wangu, Mai Moses kana kuti Jane Muchemwa. Zvinonyadzisa zvikuru kuti mukuwasha naambuya vadanane,” akadaro Caroline.
Caroline anoti kunyange vakarambana, happy wheels murume wake anoonekwa achisvika kumba kwemuroora wake kana muridzi wemusha asipo. Sabhuku vemusha uyu, VaGeorge Kabhachi, vanoti nyaya yemakunakuna emukuwasha naambuya iyi vakainzwa.
“Inyaya yandakangonzwa nerunyerekupe kwete kuti ndakazvionera. Asi yakazosvika kudare kwangu Zinyawu akaburitsa pachena kuvanhu kuti vasiye mukadzi wake,” vakadaro.
Zinyawu anoti akataura mashoko aya apo hanzvadzi dzake ina dzaitaura kuti mukadzi wake ipfambi dzichiti aimuregerera zvikuru achiita zvaanoda pamusha iye akayeva.
Jane paakabvunzwa nezvenyaya iyi akairamba achiti anongova makuhwa.
Zinyawu anoti nyaya yekunzi mukadzi wake anodanana nemukuwasha akainzwa ndokupotsa azvambaradza mukuwasha uyu.
“Nyaya iyi ndakaitaurirwa nemunhu aipfirira imba pamba pangu, ndikasvikira pakupotsa ndabaya kana kutema nedemo mukuwasha uyu pano. Ndakamuti handidi kumuona pano, ndakapotsa ndamupfura nerekeni,” akadaro Zinyawu.
Anoti mudzimai wake akaramba nyaya iyi achiti kwaiva kuvengwa.
Zvisinei, anoti asi chinomunetsa ndechekuti pamba pake akamborova varume vaviri vangosvika usiku vachitsvaga mudzimai wake iye aripo.
“Rimwe zuva ndiri pano pane murume anonzi Vhusi akasvikopinda mumba mangu usiku akasvikoti, ‘madzoka rinhi kwaChinhanga’, achibva ave kutovhara dhoo. Ndakamuka ndikamurova zvakaomarara.
“Akazoti aida kudarikira kumba kwemusikana wake achiti aiva akadhakwa, handizive kuti kurasika here kana kuti vaizivana nemudzimai wangu,” akadaro Zinyawu.
Anoti kune mumwe murume zvakare, anonzi Kanyile, akambosvika pamba pake usiku uyo akasvikotanga kumurova iye Zinyawu ndokudzosera zvakazoita kuti varwisane akazotiza.
Nyaya mbiri idzi dzakagarwa mudare remusha uyu varume ava vakanzi varipe, iye Zinyawu ndokuramba.
“Nyaya iripo hazvichazivikanwa chokwadi nenhema pane zvinoitika panyaya yepamba pangu,” akadaro Zinyawu.
Chikopfa haana kubatika panhare dzake kuti apewo divi rake panyaya yaari kupomerwa iyi.
KUDANANA nemukuwasha-16/05/14
JANE Muchemwa
Muchineripi Chikopfa
Caroline Zinyawu
Wellington Zinyawu


text:
Mushonga
Mushonga (chemical in English) ungava mushonga wokurapisa kana unoshandiswa mune mamwe mabasa pamusha kana muhushangazhi. Muchidzidzo chemishonga kana nemvura nemweya watinofema unopindawo pamupanda wemishonga.
Kutsauranisa Mashoko[chinja | edit source]
- Shoko rokuti muchetura rinonyanya kushandiswa kutaura mushonga unouraya, kukora kana kukuvadza uchinge waiswa pachikafu chokudya.
- Shoko rokuti chefu rinotaura mishonga inokuvadza kusanganisira: muchetura; nemiwme mishonga yokufemba kana kufema.
- Kupinga zvinotaura mushonga unoshandiswa kudzivirira chirwere chisati chatanga - immunization inganzi imhando yokupinga.


text:
VECHIDUKU VANOBVUNZA KUTI
Ndingaita Sei Kuti Ndidzikire Muviri?
Bhaibheri rinokurudzira kuti munhu ave ‘
netsika dzine mwero.’ (1 Timoti 3:2) Izvozvo zvinosanganisira madyiro aunoita. Wadii kumboedza zvinotevera?
Kana waguta chirega kuramba uchidya. Musikana anonzi Julia ane makore 19 anoti: “
Ndaiwanzoyera chikafu chandaifanira kudya, asi iye zvino ndinomira kudya pandingonzwa kuti ndaguta.”
Usadya zvokudya zvinogona kukanganisa utano hwako. “
Pandakangomira kunwa madrink anoti ukaavhura anotutuma,” anodaro Peter, ane makore 21, “
muviri wangu wakadzikira nemakirogiramu 5 mumwedzi mumwe chete!”
Gadzirisa madyiro aunoita. “
Kana ndapedza kudya chikafu chandinenge ndinacho handiwedzeri chimwe,” anodaro Erin musikana ane makore 19.
Zvingakubatsira Kuti Ubudirire: Kana nguva yako yokudya yakwana idya! Ukarega kudya nguva yaunofanira kudya, zvichaita kuti unyanye kunzwa nzara wopedzisira wava kudya zvakawandisa.
Ichokwadi kuti variko vamwe vanhu vanoti “Ndinoda kuti muviri wangu udzikire” asi ivo vachiva nemuviri wakanaka. Asi ungaita sei kana uchida kudzikira muviri? Musikana anonzi Catherine anoti:
“Ndichiri kuyaruka ndaiva ndakafuta, uye ndaisazvifarira. Ndaisafara nezvaiva zvakaita muviri wangu!
“Nguva nenguva, ndaiedza kuita kuti ndidzikire muviri nekusadya chimwe chikafu, asi ndairamba ndichiwedzera kufuta. Saka pandakanga ndava nemakore 15, ndakaona kuti ndaitofanira kushanda nesimba kuti ndidzikire muviri. Ndaida kushandisa nzira yakanaka iyo yandaizongoramba ndichishandisa kweupenyu hwangu hwose.
“Ndakatenga bhuku raitaura nezvezvokudya zvine utano uye zvokuita maekisesaizi, uye ndakatanga kushandisa zvandaiverenga. Ndakatsidza kuti kunyange ndikaona senge ndiri kukundikana handisi kuzombokanda mapfumo pasi.
“Zvakashanda ufunge! Pakapera gore muviri wangu wakanga wadzikira nemakirogiramu 27. Atova makore maviri ndiine uremu hwandinoda. Handina kumbofungidzira kuti zvichaita!
“Kugadzirisa madyiro hakusi iko chete kwakandibatsira asiwo kuchinja kwandakaita mararamiro angu.”
—Catherine, 18.